Saipros - Howling Pixel\nSaipros a wah konchri ina Yuurop.\nRipoblik a Saipros\nOfishal langwij: Griik, Torkish.\nGovament: Prezidenshal ripoblik\n• Prezident: Nikos Anastasiadis\nIeria: 9 250 km²\nPapilieshan: 1 116 564\nKaalin kuod: +357\nISO 3166 kuod: 196 / CYP / CY\nIntanet TLD: .cy\nDi Konchri a di Wol\nThis article or section is being translated at the moment.\nGriik ar Elenik (Madan Griik: ελληνικά eliniˈka, elliniká, "Griik", ελληνική γλώσσα eliniˈci ˈɣlosa, ellinikí glóssa, "Griik languij") a wah indipendant branch a di Indo-Yuropiyan fambili a languij, nietiv tu di sodan Balkanz, di Ijian Ailanz, westan Ieja Maina, paat a nadan ah Iistan Anatuolia ah di Sout Kaakasos, sodan Itali, Albienia ah Saipros. Iab di langgis dakiument ischri a heni singgl klier difain Indo-Yuropiyan languij, wid span a 34 senchri a raitdong rekaad. Iraitn sistim ena di Griik alfabet fi di majariti a iyschri; ada sistim, laka Linia B ah di Sipriat silabri, eh yuuz priivios. Di alfabet diraiv frah di Finiishan skrip ah iself ton di biesis fi di Latn, Sirilik, Aamiinian, Kaptik, Gatik ah nof ada raitn sistim.\nDi Griik languij huol a himpuotant plies ina di ischri a Yuurop, di muo luus difain Westan wol, ah Kristianiti; di kianan a Ienshent Griik lichicha ingkluud wok a maniumental impuotans ah influens fi di fyuucha Westan kianan laka di hepik puoymdem Iliad ah Adisi. Griik azwel ena di languij nof a di foundieshanal tex a Westan filasafi, laka di Plietanik dayalagdem ah di wok a Aristakl, eh-kompuoz ina; di Nyuu Testiment a di Kristian Baibl eh-rait ina Kaine Griik. Tugiada wid di Latn texdem ah chradishan a di Ruoman wol, di stodi a di Griik tex ah sasayati a antikuiti kanstityuut di disiplin a Klasix.\nNadoern Saipros a wah terichri a Ieja.\nDi yuuro (sain: €; kuod: EUR) a di hofishal koransi a di yuurozuon, we kansis a 19 a di 28 memba stiet a di Yuropiyan Yuunian: Aschria, Beljiom, Saipros, Estuonia, Finlan, Frans, Joermani, Griis, Airilan, Itali, Latvia, Lituyenia, Logzimboerg, Malta, di Nedalanz, Puotigal, Slovakia, Sloviinia, ah Spien. Di koransi aalso ofishali yuuz bai di instityuushandem a di Yuropiyan Yuunian ah fuo ada Yuropiyan konchri, azwel yuunilatarali bai tuu adawandem, ah kansikuentli yuuz dieli bai som 337 milian Yuropiyan az a 2015. Outsaida Yuurop, wah nomba a uobasiiz terichri a EU memba aalso yuuz di yuuro az deh koransi.


Sivl raits - Wikipidia\nSivl ah palitikal raits a wah klaas a raits we protek indivijual friidom frah infrinjment bai gobament, suoshal aaganizieshan, ah praivit indivijual. Deh inshuor smadi abiliti fi patisipiet ina di sivl ah palitikal laif a di sasayati ah stiet widoutn diskriminieshan ar ripreshan.\nSivl raits ingkluud fi inshuor piipl fizikal ah mental integriti, laif ah siefiti; protekshan frah diskriminieshan pah grounz laka ries, jenda, nashinal arijin, kola, iej, palitikal afilieshan, sexyual orientieshan, etnisiti, rilijan, ar disabiliti; ah indivijual raits laka praivisi, di friidom a taat ah kanshans, spiich ah expreshan, rilijan, di pres, asembli ah muuvment.\nPalitikal raits ingkluud nachral jostis (prosiijral fiernis) ina laa, laka di raits a di akyuuz, ingkluudn di rait tu fier chrayal; juu pruoses; di rait fi siik rijres ar liigal remidi; ah raits a patisipieshan ina sivl sasayati ah palitix laka friidom a asosieshan, di rait fi asembl, di rait fi pitishan, di rait a self-difens, ah di rait fi vuot.\nSivl ah palitikal raits faam di arijinal ah mien paat a intanashinal yuuman raits. Deh kompraiz di fos puoshan a di 1948 Yunivoersal Diklarieshan a Yuuman Raits (wid ikanamik, suoshal ah kolchral raits kompraiz di sekan puoshan). Di tiori a chrii jinarieshan a yuuman raits kansida dis gruup a raits fi bi "fos-jinarieshan raits", ah di tiori a negitiv ah pazitiv raits kansida dem fi bi jinarali negitiv raits.\n↑ Wah yuusful soervie a Paul Sieghart, The Lawful Rights of Mankind: An Introduction to the International Legal Code of Human Rights, Oxford University Press, 1985.


Luuk 9 | Bible.is\n1Jiizas kaal im twelv apasl dem tugeda an gi dem powa an di rait fi ron out diiman an fi kyuor sik piipl. 2Im sen dem out fi tel piipl bout Gad kindom an fi kyuor di sik. 3Jiizas tel dem se: “No tek notn wid unu wen unu a go; no kyari no waakn tik, no bag, no bred, no moni ar no kluoz fi chienj. 4Di fos sumadi we tek unu iina dem ous, tan wid im til unu redi fi lef di toun. 5Ef piipl no waahn unu iina dem toun, shiek aaf di dos aafa unu fut wen unu a lef. Unu fi du dis mek dem nuo se Gad no api wid dem an im ago joj dem.” 6So Jiizas apasl dem chravl fram dischrik tu dischrik, a priich di Gud Nyuuz an a kyuor piipl.\n7Wen Erad we ruul uova Gyalalii, ier bout di sitn dem we Jiizas did du, im staat fret, kaaz som piipl a se Jan di Baptis kom bak alaiv. 8Ada piipl se a Ilaija kom bak. Som se a wan a di prafit dem fram wie bak wen, kom bak alaiv. 9Bot Erad se, “A mi mek dem chap aaf Jan ed, so a uu da man ya mi a ier dem sitn ya bout?” An Erad chrai fi miit op wid Jiizas.\n10Di apasl dem kom bak an tel Jiizas aal a wa dem du. Den Jiizas tek dem an slip we go a wan toun niem Betsieda. 11Bot di piipl dem fain out wich paat im a go an fala im. Jiizas neehn ton dem bak, im mek dem kom, im tiich dem bout Gad kindom, an im kyuor di wan dem we sik.\n12Wen iivnin a kom, Jiizas twelv apasl dem kom tu im an se, “Sen di piipl dem mek dem go iina di toun an dischrik we de nier ya-so, fi go luk fuud an som we fi tan. Kaaz notn no de out ya fi dem.”\n13Jiizas ansa dem se, “Unu gi dem sitn fi nyam.” Dem ansa Jiizas an se, “Wi av onggl faiv bred an tuu fish. Ef wi fi fiid da kroud a piipl ya, wi afi go bai fuud. 14(Bout faiv touzn man did de de.) Bot Jiizas se tu im speshal falara dem, “Mek di piipl dem gruup op an sidong. Bout fifti sumadi fi de iina wan gruup.” 15Jiizas speshal falara dem du wa im tel dem, an evribadi sidong. 16Jiizas tek di faiv bred an tuu fish an im luk op iina di skai, gi tangks an brok op di bred dem. Im gi dem tu im falara dem, fi dem gi di piipl dem. 17Evribadi nyam til dem beli ful, an Jiizas falara dem ful twelv baaskit wid lef uova fuud.\n18Wan taim Jiizas did de wan said a prie. Im speshal falara dem di nier im an im aks dem se, “A uu di piipl se mi bi?”\n19Dem ansa Jiizas se, “Som se yu a Jan di Baptis, ada piipl se Ilaija, bot yu av di wan dem we se yu a wan a di prafit dem fram wie bak wen, we ded an kom bak.”\n20“Bot wa bout unu?” Jiizas aks dem. “Uu unu tingk mi bi?” Piita ansa, “Di Krais.” 21Jiizas waan dem se dem no fi tel nobadi.\n22Im se, “Di Man we Gad Pik ago a fi go chuu nof nof sofarieshan, an di elda, ed priis, an Laa tiicha dem ago ton dem bak pan im, an dem ago kil im. Bot afta chrii die paas, im ago kom bak alaiv.”\n23Den Jiizas se tu aal a dem se: “Ef sumadi waahn fi ton wan a fi mi falara dem, dem afi figet bout wa dem waahn, tek op dem kraas evridie an fala mi. 24Sumadi we waahn siev dem laif ago luuz it, bot enibadi we luuz dem laif sieka mi, dem ago get fi siev dem laif. 25Wa gud it ago du sumadi, ef dem get di uol worl bot dem luuz dem laif. 26Ef enibadi shiem a mi an wa mi tiich, wen di man we Gad Pik kom, im ago shiem a dem tu. Wen im kom im lait ago shain roun im. An di lait we shain roun di Faada an di uoli ienjel dem, ago shain roun im tu. 27Mi a tel unu dis, an a chuu mi a taak, som a unu we tan op ya-so naa go ded bifuo di taim kom wen unu si Gad a ruul.”\n28Bout iet die afta Jiizas se dis, im tek Piita, Jan an Jiemz go op iina wan moutn fi prie. 29Siem taim Jiizas a prie, im fies staat luk difrant, an im kluoz staat shain brait laik wen laitnin flash. 30Aal av a sodn tuu man, Muoziz an Ilaija, shuo op an a chat wid im. 31Wan brait brait lait did a shain roun dem an dem did a taak bout ou Jiizas ago ded iina Jeruusilem. 32Aal dem taim ya, Piita an Jiizas ada tuu falara dem did faas asliip. Wen dem wiek op, dem si di tuu man dem a tan op wid Jiizas an wan lait a shain roun im. 33Wen di man dem mek fi lef, Piita se tu Jiizas, “Tiicha, a gud ting se wi de ya! Mek wi bil op chrii shed, wan fi yu, wan fi Muoziz an di neks wan fi Ilaija.” (Piita neehn riili nuo wa im a taak bout.)\n34Siem taim Piita a chat, wan kloud kom dong kom kova dem op, an dem kech dem fried. 35Den dem ier wan vais iina di kloud se, “Dis a mi bwai pikni, a im mi pik, unu fi lisn we im se.” 36Az di vais don taak, dem si se a Jiizas wan did de de. Jiizas speshal falara dem no tel nobadi wa dem si an ier da taim de, dem jos kip it mongks demself.\n37Di neks die, wen dem kom dong fram di mountn, wan big kroud kom miit dem. 38Wan man iina di kroud baal out, “Tiicha, beg yu luk pan mi bwai. Im a mi wan an onggl pikni. 39Somtaim wan spirit wi tek im uova an im wi staat fi baal out; it mek im flata flata til im mout fraat op. Di spirit aadli lef im. It a mash im op. 40Mi beg yu speshal falara dem fi ron out di spirit bot dem kudn dwi'it.”\n41Jiizas se “Unu piipl we liv iina da taim ya! Unu no biliiv an unu no du we unu fi du. Umoch langga mi fi tan ya wid unu, an put op wid unu?” “Kyari yu bwai kom,” im se tu di man.\n42Wen di bwai did a kom tu Jiizas, di diiman fling im a grong an di bwai staat flata. Bot Jiizas aada di diiman fi kom out an im kyuor di bwai an gi im bak tu im faada. 43Evribadi jaa jrap wen dem si di powa we Gad av. Wen dem a luk an a wanda bout wa dem si, Jiizas se tu im speshal falara dem 44“Ier wa mi a se an unu lisn mi gud! Dem ago tek di Man we Gad Pik an gi im uova tu piipl we iet im.” 45Bot Jiizas falara dem neva get we im se an dem di fried fi aks im wa im riili a taak bout. Gad did aid wa it miin so dem kudn andastan it.\n46Jiizas speshal falara dem did a aagyu bout wich wan a dem maita av di tap pozishan iina di gruup. 47Jiizas did nuo wa dem did a tingk, so im mek wan pikni tan op saida im. 48Jiizas se tu dem se, “Enibadi we welkom da likl pikni ya, ka im chos iina mi, welkom mi tu. An enibadi we aksep mi, aksep di wan we sen mi tu. Di wan mongks unu we de a di batam, a im av di tap a tap pozishan.”\n49“Laad,” Jan se, “Wi si wan man a yuuz yu niem ron out diiman outa piipl an wi chrai fi tap im, kaaz im a no wan a wi.”\n50Jiizas se tu im se, “No tap im, kaaz uu naa fait gens yu de pan yu said.”\n51Wen a did nier taim fi Jiizas go op iina evn, im set iina im main se im a go a Jeruusilem. 52Jiizas sen som mesinja fi gwaan bifuo im an get tingz redi. Wen dem riich a wan Samaritan dischrik, 53di piipl we liv de neva waahn Jiizas kom de kaaz a Jeruusilem im did mek op im main fi go. 54Wen Jiemz an Jan, tuu a Jiizas falara dem, si wa a gwaan, dem aks im se, “Laad, Yu no waahn wi kaal dong faiya fram evn fi bon dem op?” 55Bot Jiizas ton roun an taak tu dem chrang chrang mek dem nuo se dat no rait, 56an so dem go a wan neda dischrik.\n57Wen dem a waak pan di ruod, wan man se tu Jiizas, “Mi wi ton wan a yu falara dem an go wid yu eniwe yu go.”\n58Jiizas se tu im se, “Faks av uol an di bod dem av nes, bot di Man we Gad Pik no av no we fi pudong im ed.”\n59Jiizas se tu wan neda man, “Fala mi.” Bot di man se, “Laad, mek mi go beri mi faada fos.”\n60Bot Jiizas tel im se, “Mek di ded galang go beri uu ded fi dem, bot yu, yu fi go tel piipl bout Gad kindom.”\n61Den sumadi els se tu Jiizas, “Mi wi fala yu Laad, bot mek mi go tel mi fambili ba-bai fos.” 62Jiizas ansa an se, “Enibadi we staat plou an luk bak no fit fi Gad kindom.”\nContinue to Luuk 10 »


Abaiyojenisis - Wikipidia\nIna di nachral saiyans dem, abaiyojenisis, ar di arijin a laif, a di stodi a ou laif pan di ort kuda eva divelop outa non-livin mata. Ano di siem ting az evaluushan, faa dat a di stodi a ou difrent gruup a livin tingz chienj uova taim. Amiino asid, binuon az di "bildin blak fi laif", okor ina niecha, chuu kemikal riakshan we no rilietid to laif. Ina evri livin ting, amiino asid aaganaiz ina pruotiin; di kanschrokshan a dem ya pruotiin kom bout chuu di akshan a nyuukliik asid. Dat go fi miin se di kwestyan bout ou laif pan di ort kom bout afi du wid ou di fos nyuukliik asid kom bout.\nSaiyantis don figa out som tingz bout di arijin a laif, bot som ada wan a stil di sobjek a korent risaach. Di fos livin ting dem pan di ort a wehn prabli singgl sel pruokariyuot. Di oules fasl maikruob-laik objek dem diet bak tu 3.5 Ga (bilian ier uol), jos a fyuu onjrid milian ier yongga dan di ort. Bai 2.4 Ga, di riesho a stiebl aisotup fi kaaban, aiyan, ahn solfa shuo di akshan a livin tingz pahn inaagyanik minaral ahn sediment ahn di molekyula baiyomaaka dem indikiet fuotosintesis, we shuo se laif pahn ort wehn kaman bai da taim ya.\nPan di neda an, di egzak aada a di kemikal iven tdem we liid tu di fos nyuukliik asid stil a wahn mischri. Nof difrent aipatisis bout orli laif mek op aredi; di muos kaman wan dem a di aiyan-solfa worl tiyori (metabolizm widout jinetiks) ahn di RNA worl aipatisis (RNA laif faam)\nArijin a laif\nDi las' time da page yah change a 06:39 pon 28 July 2016.


Revilieshan 18 | Bible.is\n1Afta dis, mi si wan neks ienjel kom dong fram evn. Im av nof powa, an im brait lait lait op di ort. 2Im shout out wid wan powaful vais: “Mash op! Babilan di powaful siti mash op! Shi ton wan yaad fi diiman, wan aidout fi evri wikid spirit, wan ruus fi evri kaina doti bod. 3Kaaz aal a di konchri dem iina di worl jringk di wain we mek dem du aal kaina seks sin laik ar. Di king dem pan di ort du aal kaina naasi seks sin wid ar, an di bizniz piipl dem iina di worl get rich fram di uol iip a seks sin we shi du.\n4Den mi ier wan neda vais fram evn se: “Kum outa ar, mi piipl, so unu no afi tek paat iina ar sin dem, so non a di jojment we ago kech ar na'afi kech unu; 5Kaaz ar nof sin dem pail op til dem kech a evn, an Gad memba ar wikidnis. 6Du ar bak di siem ting shi du ada piipl; di sitn dem we shi du ada piipl, pie ar bak tuu taim. An di kop a wain we shi miks gi ada piipl, gi ar bak tuu kop ful. 7Shi big op arself an taak bout ou shi powaful an du aal kaina seks sin. Ponish ar an mek ar sofa di siem wie, kaaz shi se tu arself, “A mi ruul. Mi a di kwiin. Mi ozban no ded, so mi wi neva av notn fi baal bout.” 8Sieka dat, iina wan die, torbl sofarieshan ago tek ar: som a ar piipl ago ded, piipl ago ala an baal, nof staavieshan ago de pan di lan. An faiya ago bon ar op, kaaz di Laad Gad we joj ar, im powaful.\n9Wen di king dem pan ort we tek paat iina aal kaina seks sin wid ar an we liv ou shi liv, si di sumuok we a kom fram di faiya we a bon ar op, dem ago ala an baal fi ar. 10Dem wi stie faar fram ar kaaz dem fried se wa a apm tu ar maita riich dem tu. An dem ago baal an se, “Woyi! Woyi! Luk pan di big big siti! Luk wa apm tu Babilan di powaful siti! Iina wan owa Gad joj yu an di uol siti mash op!”\n11Di bizniz piipl dem iina di worl ago ala an baal fi ar kaaz nobadi naa bai dem gudz no muo — 12gudz laik guol, silva, dier stuon an porl. Nobadi naa go bai dem linin, dem dier porpl klaat, dem silk klaat ar dem red klaat. Nobadi naa go bai di sitn dem we mek outa swiit wud, ar elifant tiit, dier wud, branz, aiyan an maabl. 13Nobadi naa go bai dem siniman, spais, insens, dier ail we dem kaal mor, ar dem swiit powda we dem kaal frangkinsens. Dem wain, aliv ail, speshal flowa an wiit, nobadi naa go bai dem. Dem kou, shiip, aas an bogi, an di piipl we dem tek ton sliev, nobadi naa go bai dem.\n14“Di bizniz piipl dem we de iina di worl ago se ‘Aal a di nais sitn dem we unu lov an we unu wel wel waahn gaan fram unu. Aal a unu rich fuud, unu gud laif an unu fansi sitn dem, unu luuz aal a dem an unu kyaahn get dem bak.’ 15Di bizniz piipl dem we sel aal a dem sitn de, an we get rich aafa ar ago tan op faar fram ar, kaaz dem fried se di sofarieshan we lik ar maita riich dem tu. Dem ago ala an baal, 16an se, “ ‘Chobl! Chobl fi di big big siti, we aalwiez jres op iina nais linin, porpl an red kluoz, an nais shaini guol, dier stuon, an porl juwil! 17Kaaz iina wan owa aal a di sitn dem we mek yu rich get mash op!’ An evri ship kyaptin an evribadi we wok pan di ship, di piipl dem we chravl iina buot, di siela dem an aal uu mek moni aafa di sii, tan faar fram ar. 18Wen dem si di sumuok we a kom fram di faiya we a bon ar op, dem baal out, “No siti eva powaful laik da wan ya?” 19Dem fling dot pan dem ed, an ala, an baal an se: “ ‘Woyi! Woyi luk pan di big big siti. Evribadi we did av ship outa sii get rich aafa ar. Iina wan owa di uol siti mash op! 20Evribadi iina evn, unu fi api sieka wa apm tu ar! Aal a Gad piipl, im apasl an prafit, unu fi api! Kaaz Gad joj ar an ponish ar fi aal wa shi du unu.’ ”\n21Den wan powaful ienjel pik op wan big big rakstuon we komiin laik di stuon we dem yuuz fi grain grien. Im fling it iina di sii an se, “Siem laik ou da rakstuon ya get fling iina di sii aad aad, a siem so Babilan di powaful siti ago get lik dong aad aad, an nobadi naa go kyan fain ar. 22No muo myuuzik naa go plie iina yu agen: no aap, no fluut an chompit. Nobadi we du no kaina chried wi eva wok iina yu agen. Nobadi wi eva ier no grien a grain agen iina yu siti. 23No muo lamp lait wi eva shain iina yu siti agen. No muo wedn wi eva apm iina yu siti agen. Yu did av di bes biznizman dem iina di worl. Yu yuuz yu obiya fi chrik op aal a di piipl dem iina di worl. 24Gad ponish Babilan kaaz shi did kil im piipl an im prafit dem, an aal di piipl dem we get kil aal uova di worl, a Babilan kil dem.”\nContinue to Revilieshan 19 »


2 Timoti 5 - Holy Bible [Jamaican Bible]\nA pik Gad pik evri wan a di liida fi di priis dem fram mongks dem uona piipl, so dem kuda kom tu Gad fi di piipl dem. An so, dem kyan kom gi Gad aafrin an bon sakrifais gi im fi di piipl dem sin.\nKaaz di liida fi di priis dem a piipl tu, im wi nuo ou fi tek taim wid piipl we no nuo beta an a du rang, sins im wiik an wi du rang tu.\nA dat mek im afi bon sakrifais gi Gad fi fi im sin an fi ada piipl uon.\nFi ton di liida fi di priis dem a wan big ting dat, an nobadi kyaahn jos kom kom se dem waahn ton wan, an go ton wan. A no so it go. Gad afi kaal im fi ton di liida fi di priis dem, jos laik ou im did kaal Ieran.\nA siem ting wid Krais Jiizas. Im neehn jos go tek op liida fi priis pozishan jos so, an big op imself — nuo, a Gad se tu im se, “Yu a fi mi Bwai Pikni; tide mi ton fi yu faada!”\nAn somwe els im se, “Yu a wan priis fi eva, wan priis laka Melkezidek.”\nWen Jiizas did de ya pan ort a liv, im did prie tu Gad aad aad, di wan we kuda siev im an no mek im ded. Im krai out loud an baal yai-waata. An Gad did ier im kaaz Jiizas did ombl imself, chos iina Gad an did eva redi fi du wa Gad tel im fi du.\nIivn duo Krais Jiizas a Gad uona pikni, wen im go chuu sofarieshan im did lorn fi lisn wa Gad se an du wa Gad se fi du.\nAn nou dat im go chuu aal a dat, an kom ton aal a we im sopuoz fi bi, im en op ton di wan we siev piipl fi eva, so langks dem du wa im tel dem fi du.\nKaaz Gad pik im fi ton di liida fi di priis dem laik Melkezidek.\nA uol iip wi av fi se bout dem sitn ya we wi a taak bout. Bot it aad fi brok it dong tu unu kaaz unu jos naa andastan.\nKaaz wen unu shudaana tiich ya nou, unu niid sumadi fi tiich unu uova di fos sitn dem we Gad se. Unu ton piipl we niid milk; unu kyaahn nyam aad fuud!\nEnibadi we liv pan milk, no riili nuo wa rait fram rang, kaaz dem a stil biebi.\nBot aad fuud a fi big piipl kaaz dem chrien demself fi nuo wa rait fram rang, so dem nuo ou fi luk pan tingz.


Matyu 3 | Bible.is\n1Nou iina dem die de, wan man niem Jan di Baptis kom iina di dezot paat a Judiya an staat priich Gad wod. 2Im se, “Ton we fram unu sin, kaa di die suun kom wen evn ago ruul uova di worl iina evri wie!” 3A im Aizaiya, di prafit, did a taak bout wen im se: “Sumadi a shout iina di dezot, ‘Klier di wie fi di Laad kom chuu, mek di chrak we im fi waak pan chriet.’”\n4Nou a kluoz we mek outa Kyamil ier Jan did wier, an im did av wan leda belt roun im wies. An fi im fuud a did graasapa an oni we im get outa di dezot. 5Piipl fram Jeruusilem, piipl fram di uol a Judiya an aal a di plies dem nier Jaadn riva did a go tu im, 6an wen dem taak infronta evribadi bout aal a di rang sitn we dem du, an ou dem sari se dem du dem sitn de, im baptaiz dem iina di Jaadn Riva.\n7Bot wen im si uol iip a piipl fram di Farisii an Sadyusii gruup a kom fi im baptaiz dem, im se tu dem se, “Unu siniek pikni unu! A uu waan unu fi ron we fram di jojment we a kom? 8Du di sitn dem we shuo se unu riili tap sin. 9An no bada se dis an tingk se unu sief: ‘A Iebriyam a wi faada.’ Mek mi tel unu sopm, Gad kyan mek pikni fi Iebriyam outa dem rakstuon ya ef im waahn! 10Rait ya nou di aks de a di chrii ruut. An evri wan a di chrii dem we naa bier gud fruut ago chap dong an bon op iina faiya.\n11“Mi tek waata baptaiz unu fi shuo se unu ton we fram sin. Bot sumadi a kom we muo powaful dan mi. Mi no iivn gud inof fi aal kyari im slipaz. Im wi tek di Uoli Spirit an faiya, an baptaiz unu. 12Im av im faak iina im an redi, an im ago riek op di fluor wich paat di grien chrash out. Im ago gyada op di grien an put it iina di bochri, bot im ago bon op di chrash iina wan faiya we kyaahn out.”\n13Den Jiizas kom fram Gyalalii fi Jan baptaiz im iina Jaadn Riva. 14Bot Jan chrai fi tap im. Jan se, “A yu fi a baptaiz mi, an yu kom fi mi baptaiz yu?”\n15So Jiizas ansa im se, “Rait ya nou, du wa mi aks yu fi du, da wie ya wi wi du aal we Gad waahn wi fi du!” So Jan se aarait den an du it.\n16Az Jiizas don baptaiz so, wen im a kom op outa di waata aal av a sodn evn uopm op an im si Gad Spirit a kom dong pan im laka wan dov. 17An wan vais fram evn se, “Dis a mi wan dege-dege Bwai Pikni, mi lov im, an im mek mi aat glad.”\nContinue to Matyu 4 »


Matyu 17 | Bible.is\n1Siks die lieta Jiizas tek Piita, Jiemz an Jiemz breda, Jan, an kyari dem go op a wan ai mountn, im an dem wan. 2Aal av a sodn Jiizas staat fi chienj rait infronta dem. Im fies staat shain laik di son an im kluoz ton wait wait laik lait. 3Aal av a sodn Muoziz an Ilaija shuo op infronta dem tu, an a chat wid Jiizas.\n4So Piita se tu Jiizas se, “Laad, a gud ting se wi de ya man! Ef yu waahn, mi wi mek chrii shed — wan fi yu, wan fi Muoziz an wan fi Ilaija.”\n5Luk ya no, siem taim Piita a chat, wan brait kloud kom dong kom kova dem op, an wan vais iina di kloud se, “Dis a fi mi Bwai Pikni, mi lov im, an im mek mi api. Unu fi lisn we im se!”\n6Wen di falara dem ier di vais, dem kech dem fried, dash demself a grong an ton dong dem fies. 7Bot Jiizas kom kom toch dem. Im se, “Git op. No fried.” 8Wen dem luk op, dem no si nobadi, jos Jiizas wan.\n9Wen dem a kom dong di mountn, Jiizas waan dem aaf se, “No tel nobadi bout wa unu si til di Man we Gad Pik ded an kom bak alaiv.”\n10Im falara dem aks im se, “So wa mek di Laa tiicha dem se Ilaija afi kom fos?”\n11So Jiizas ansa dem se, “Ilaija kom fos fi chuu an ago get evriting redi. 12Mi tel yu dis ya, Ilaija kom aredi. Bot dem neehn kech se a Ilaija dat, an dem did du im wateva dem did waahn fi dwi'im. A siem so, dem ago mek di Man we Gad Pik sofa.” 13A so im falara dem kech se a Jan di Baptis im did a tel dem bout.\n14Wen dem kom dong wich paat di kroud de, wan man kom kom niil dong infronta Jiizas, 15im se, “Laad, tek piti pan mi bwai an mek im get beta du. Somtaim a laik se im a get mad. Im kech fits an it du im bad bad sa. An no wan an tuu taim im jrap dong iina faiya, an iina waata. 16Mi bring im kom tu yu speshal falara dem bot dem kudn mek im get beta.”\n17Jiizas se, “Unu piipl we liv iina da taim ya! Unu no biliiv an unu no du we unu fi du. Umoch langga mi afi tan ya wid unu? Umoch langga mi fi put op wid unu? Kyari di bwai kom tu mi.” 18Jiizas ron out di diiman, an it kom outa di bwai. Di pikni get beta fram da taim de.\n19Den im falara dem kom tu im wan said an se, “Wa mek wi kudn ron out di diiman?”\n20So im se tu dem se, “Kaaz unu neehn riili biliiv se Gad wuda dwi'it. Ier wa mi a se, an a chuu mi a taak, ef unu biliiv, iivn fi likl bit — likl laik di liklis siid dem, unu wi se tu da moutn ya, ‘Muuv fram ya-so go de-so,’ an it muuv. Notn naa de bout we unu naa go kyan du.”\n22Wen dem kom tugeda a Gyalalii, Jiizas se tu dem se, “Dem ago tek di Man we Gad Pik, sel im out an gi im tu piipl we iet im. 23Dem ago kil im, bot chrii die afta dat im ago kom bak alaiv.” An im falara dem aat staat at dem wen dem ier dis.\n24Afta Jiizas an im falara dem riich Kyaporniyom, di man dem we kalek di taks fi Gad ous kom tu Piita an se, “Di taks we piipl pie fi tek kier a Gad ous, yu tiicha pie it no chuu?”\n25So Piita se, “Ye man.” Wen Piita kom iina di ous, bifuo im kuda se notn Jiizas se tu im se, “Wa yu tingk Saiman? Di king dem fi da ort ya, a uu dem kalek tuol ar taks fram: dem uona piipl ar farina?”\n26“Fram farina,” Piita ansa bak.\n27“Bot, kaa wi no waahn nobadi beks, go dong a di sii an chuo out yu lain fi kech fish, an di fos fish yu kech wen yu uopm op im mout yu ago fain wan silva kain. Gi dem dat fi fi mi an fi yu taks fi Gad ous.”\nContinue to Matyu 18 »


Ruoman 14 | Bible.is\n1Di breda an sista dem we no chrang iina wa dem biliiv, unu mos tek dem iin an mek dem fiil welkom. No aagyu wid dem bout wa dem fiil rait fi du ar rang fi du. 2Som piipl biliiv se dem kyan iit evriting, bot di piipl we no chrang iina wa dem biliiv, dem wi onggl iit vejitebl — dem naa iit no miit. 3Di piipl we iit evriting dem no fi luk dong pan di piipl dem we no iit miit an di piipl we no iit miit, dem no fi joj di piipl we iit miit kaaz Gad don tek dem fi fi im pikni dem. 4Uu unu tingk unu bi, fi a joj sumadi els sorvant? A onggl di sorvant maasta kyan tel im ef im a du we im fi du ar ef im naa du we im fi du — onggl dem maasta kyan se ef dem a tan op ar dem a faal dong. An dem wi tan op kaaz di Laad kyan mek dem tan op.\n5Som piipl biliiv se wan die muor impuotant dan di res a die dem iina di wiik, bot ada piipl tingk se di uol a dem a di siem ting. Evribadi afi mek op dem uona main bout wa dem biliiv an nuo wai dem biliiv it tu. 6Di piipl we se wan die muor impuotant dan di res, dem a yuuz da die de fi ana Gad. Di piipl we iit evriting, dem a du it fi ana Gad, kaaz dem gi Gad tangks fi di fuud we dem a iit. An di piipl dem we no iit miit, dem du dat fi ana Gad tu, kaaz dem gi Gad tangks fi di fuud we dem iit tu. 7Non a wi a liv fi wiself wan an non a wi naa ded fi wiself wan. 8Kaaz ef wi liv, wi a liv fi di Laad; an ef wi ded, wi ded fi di Laad. So den, weda wi liv ar wi ded, wi bilang tu di Laad.\n9A dat mek Krais Jiizas did ded an den kom bak alaiv; im du dat so dat im wuda bi Laad uova evribadi — Laad fi di piipl we ded an Laad fi di piipl we alaiv. 10So den unu we no iit miit — wa mek unu a joj unu breda an sista? An unu we iit evriting — wa mek unu a luk dong pan unu breda an sista? Aal a wi afi go tan op infronta Gad fi im joj wi. 11It rait iina Gad wod se: “Di Laad se, ‘Az shuor az mi alaiv, evribadi ago ben dong pan dem nii infronta mi an aal a dem ago se out loud dat mi a Gad.’” 12So den evribadi afi go ansa tu Gad fi demself.\n13So mek wi tap joj wi wan aneda. Insteda dat mek wi chrai wi bes fi no du notn we wi kaaz wi breda an sista fi sin. 14Mi an Jiizas a wan an so mi nuo fi shuor se no fuud no de we rang fi mi iit. Bot ef sumadi riili biliiv se it rang fi dem iit sopm, den it wuda rang fi dem iit it. 15Ef yu nuo se wen yu iit sortn an sortn fuud yu ago ton aaf yu breda an sista, an yu du it siem wie, yu naa chriit dem wid lov. No mek di sitn dem we unu a iit mash op unu breda an sista we Krais Jiizas ded fa. 16So di sitn dem we unu tingk gud fi du, no du notn we wi mek piipl se dat dem iivl. 17Kaaz Gad Kindom no av notn fi du wid wa piipl iit an jringk ar we dem no iit an jringk. Gad kindom a bout ou piipl liv; ef dem a liv rait, ef dem av piis iina dem aat, an ef dem aat api — an aal a dem sitn de kom fram di Uoli Spirit. 18Enibadi we liv an sorv Krais Jiizas da wie de, wi kaaz Gad fi api wid dem an piipl wi rispek dem fi wa dem du.\n19So den mek wi aalwiez chrai fi du di sitn dem we kaaz piipl fi liv iina a piis an we wi elp fi bil op wi wan aneda. 20No mash op di wok we Gad du uova fuud. So iivn duo evriting kliin an gud fi iit, it wuda rang fi yu iit it ef it ago kaaz sumadi fi sin. 21It gud fi no iit miit ar jringk wain ar fi du notn we wuda kaaz yu breda ar sista fi sin.\n22So den wen it kom tu dem sitn ya, kip wa yu biliiv bitwiin yu an Gad. Di piipl we kyan du wa dem biliiv rait an no wanda at aal ef wa dem a du rang ar fiil gilti bout we dem a du, a dem riili api. 23Bot ef sumadi iit sopm, an a wanda ef it rang ar it rait fi dem iit it, Gad ago joj dem an se dat wa dem a du rang, kaaz dem naa liv azkaadn tu wa dem biliiv. An eniting we no lain op wid wa yu biliiv rait, a sin.\nContinue to Ruoman 15 »


Wen piipl se a gud sopm ef wan man waahn ton elda iina di choch, a chuu dem a taak. Di elda fi liv im laif so dat nobadi kyaahn se notn bad gens im. Im fi av onggl wan waif, im fi nuo ou fi kanchuol imself an no go uova buod wid notn. Piipl mos kyan rispek im an im fi kyan chriit piipl gud wen dem kom a im yaad. Di elda mos nuo ou fi tiich. Im no fi lov jringk tu moch an im no fi lov fait, bot im fi nais an jengkl an liv iina piis wid evribadi. Pan tap a dat im no fi lov moni niida. Im fi nuo ou fi ron im ous an im pikni dem fi lisn wa im se an shuo rispek. Kaaz ef sumadi kyaahn ron dem uona ous ou dem a-go ron Gad choch? Di elda no fi bi sumadi we jos staat biliiv iina Jiizas Krais ar im wi get buosi. Kaaz ef im get buosi Gad wi ponish im laik ou im di ponish di devl. A no jos piipl we biliiv iina Jiizas wan, bot aal piipl we no biliiv iina Jiizas mos taak gud bout im. Kaaz ef piipl rispek im nobadi kyaahn se notn wikid bout im an di devl naa go kyan chrap im. Siem laik di elda, di diikan dem fi bi sumadi we piipl rispek. Dem no fi tel wan sumadi sitn an go tel sumadi els sitn difrant, dem no fi lov jringk tu moch an dem no fi waahn waahn moni. Dem fi eng aan tait pan di chuu mesij we Gad shuo wi wid aal a dem aat an no fiek it. Piipl we waahn ton diikan kyaahn jos ton diikan so. Di choch afi tes dem fos, an ef nobadi no fain notn rang wid dem, den dem kyan ton diikan. A siem so di uman dem mos liv dem laif so piipl wi rispek dem. Dem no fi susu-susu, lai ar taak bad bout piipl. Insted-a dat dem fi kyan kanchuol demself, no go uova buod wid notn an piipl fi kyan chos dem. Di diikan dem mos onggl av wan waif an mos kyan kanchuol dem pikni dem an ron dem uona ous. Piipl wi rispek di diikan dem we du wan gud jab, an kaaz piipl rispek dem, di diikan dem kyan taak bout dem chos iina Jiizas an no fried a notn.\nDa leta ya a kom fram mi, Paal. Timoti de ya wid mi tu. Di tuu a wi a Krais Jiizas sliev. Mi a rait tu aal a unu we liv iina Filipai we chos Krais Jiizas. An mi a rait tu aal a di bishop an di diikan dem tu.\n Iina dem die de, di gruup a piipl we biliiv iina Jiizas did a gruo muo an muo. Di uman dem we a Juu an we taak di Griik langwij uufa ozban dem did ded, staat mombl anda di kwaiyat gens di uman dem we a Juu we onggl taak di Juu langwij an uufa ozban dem did ded tu. Dem did a mombl se dem neva did a get fi dem shier a di moni an fuud we dem did fi get a die taim. So di twelv apasl dem kaal wan miitn wid aal a di piipl we biliiv iina Jiizas fi saat out di mata. Dem se tu dem se, “It wudn rait fi wi tap pred Gad mesij bout Jiizas fi go shier op moni an fuud fi di uman dem we ozban ded. So breda an sista unu pik sevn man fram mongks unu. Evribadi mos si se dem mek di Uoli Spirit kanchuol dem laif an dem wel waiz. Wi wi put dem inchaaj a da wok ya, an fi wi wok wi bi fi prie an pred Gad mesij bout Jiizas.” Aal a di piipl dem we did biliiv iina Jiizas did api fi du wa di apasl dem did se dem fi du. So dem pik Stiivn, wan man we biliiv iina Gad nof nof an we di Uoli Spirit kanchuol. An dem pik Filip, Prakoros, Nekenor, Timon, Paaminas, an Nikolas we did ton wan Juu an we did kom fram Antiyak. Dem put dem man ya fi tan op infronta di apasl dem an dem put dem an pan dem ed an prie fi dem. Gad mesij bout Jiizas pred muo an muo, an muo an muo piipl biliiv iina Jiizas an wan uol iip a di priis dem biliiv di Gud Nyuuz tu.\nNou mi waahn unu fi nuo se wi sista Fiibi a wan gud sumadi — shi sorv di choch iina Senkriya.\nSins di elda a-go inchaaj a Gad wok, im afi bi sumadi we di piipl dem kyan rispek an no av notn bad fi se bout. Im no fi ful-a imself, kwik fi get beks an im no fi lov waar niida. Im no fi lov jringk tu moch an im no fi lov ron dong moni.\nSo breda an sista unu pik sevn man fram mongks unu. Evribadi mos si se dem mek di Uoli Spirit kanchuol dem laif an dem wel waiz. Wi wi put dem inchaaj a da wok ya,\nUnu gweehn nuo di chuut, an di chuut gweehn frii unu.”\nA im siem wan tek som a im piipl dem mek dem ton apasl. Im mek som ton prafit an im sen som fi go roun an priich di gud nyuuz. Im mek som ton paasn an tiicha.\nAn siem laik ou wan shepad luk aafa im Shiip dem, a siem so unu fi tek kier a unuself an Gad choch we di Uoli Spirit put unu inchaaj a, an we im mek im uon wen im bwai pikni ded pan di kraas.\nEnibadi we nyam fi mi badi an we jringk fi mi blod a-go liv fi eva, an mi a-go mek dem kom bak alaiv pan di laas die.\nA uu im, no di kyaapinta dis? No Mieri bwai? An wi no nuo im breda dem: Jiemz, Juozif, Juudas an Saiman? An im sista dem no liv ya wid wi?” An so dem did beks an neehn waahn diil wid Jiizas non at aal.\n1 Korintiyan 12:28\nEvribadi av wan plies iina Gad choch. A di tap tap pozishan yu av di apasl dem. Afta dat yu av di prafit dem, den di tiicha dem, di piipl dem we wok mirikl an piipl we mek sik piipl get beta. Afta dem de piipl de, yu av di piipl dem we lov fi elp ada piipl, den di wan dem we elp fi kip di choch iina aada an afta dem yu av di piipl we taak iina tongz.\nWen mi de de mi si Jiemz, di Laad breda, bot mi neva si non a di ada apasl dem.\nLisn wa unu liida dem se, an du wa dem tel unu fi du. Kaaz dem a-go afi ansa tu Gad an tel im bout ou dem did tek kier a unu. So du fi unu paat, so dem wi api fi du di wok an dem fies no afi lang dong, kaaz ef dat apm, dat naa go elp unu at aal.\n So, Jiizas se tu im se, “Fi chuu chuu, mi a tel yu se nobadi kyaahn tek paat iina Gad kindom ef dem no baan agen.” So Nikodiimos aks im se, “Den a ou sumadi we oul fi baan agen? Sumadi kyan go bak iina im mada beli an baan wan neda taim?” Jiizas ansa im an se, “Fi chuu chuu, mi a tel yu se nobadi kyaahn tek paat iina Gad kindom ef dem no baan uova da taim ya iina waata an iina di Spirit.\nChrai aad fi liv iina piis wid evribadi, an chrai fi no dabl-dabl iina sin bot tan gud an kliin kaaz nobadi naa get fi si Gad ef dem no gud an kliin.\nan fi wi wok wi bi fi prie an pred Gad mesij bout Jiizas.”\n Wen piipl se a gud sopm ef wan man waahn ton elda iina di choch, a chuu dem a taak. Di elda fi liv im laif so dat nobadi kyaahn se notn bad gens im. Im fi av onggl wan waif, im fi nuo ou fi kanchuol imself an no go uova buod wid notn. Piipl mos kyan rispek im an im fi kyan chriit piipl gud wen dem kom a im yaad. Di elda mos nuo ou fi tiich. Im no fi lov jringk tu moch an im no fi lov fait, bot im fi nais an jengkl an liv iina piis wid evribadi. Pan tap a dat im no fi lov moni niida. Im fi nuo ou fi ron im ous an im pikni dem fi lisn wa im se an shuo rispek. Kaaz ef sumadi kyaahn ron dem uona ous ou dem a-go ron Gad choch? Di elda no fi bi sumadi we jos staat biliiv iina Jiizas Krais ar im wi get buosi. Kaaz ef im get buosi Gad wi ponish im laik ou im di ponish di devl. A no jos piipl we biliiv iina Jiizas wan, bot aal piipl we no biliiv iina Jiizas mos taak gud bout im. Kaaz ef piipl rispek im nobadi kyaahn se notn wikid bout im an di devl naa go kyan chrap im.\nUman mos kwaiyat demself, mi no lou dem fi tiich iina choch ar fi ruul uova man.\nIina aal a di choch dem, Paal an Baanabas pik elda gi dem fi liid dem. An afta dem spen taim a prie an kip we fram fuud, Paal an Baanabas ton di liida dem an di choch piipl dem uova tu di Laad Jiizas we dem biliiv iina.\nUnu fi ana an rispek di elda dem we a gud liida, wos ef dem wok aad fi priich an tiich. Unu fi ana dem an pie dem gud tu.\nMemba unu liida dem we tel unu bout Gad wod. Tingk bout wa did apm siek-a ou dem liv dem laif, an chos iina Gad jos laik dem.\nInsted-a dat, di elda mos uopm op im ous tu piipl, lov du gud sitn an im aat mos kliin. Im mos fier tu evribadi an im mos nuo ou fi kanchuol imself an du we im nuo iina im main rait an no fala wa im badi waahn fi du.\n1 Piita 5:2\ntek kier a di shiip dem we Gad gi unu, an no du it kaaz nobadi a fuos unu fi du it bot kaaz unu waahn fi du it. A so Gad waahn it fi go. No du it kaaz unu waahn moni niida bot du it kaaz unu riili waahn fi elp dem.\nWan elda mos liv im laif so dat nobadi kyaahn se notn bad bout im. Im mos onggl av wan waif an im pikni dem fi biliiv iina Jiizas. Im pikni dem no fi wail ar go gens wa dem mada an faada se bot mos aalwiez shuo dem rispek.\nNo kwik fi put yu an pan nobadi an mek dem liida iina di choch. No shier iina dem sin bot kip yuself kliin.\nTaitos, mi lef yu a Kriit so yu kuda saat out aal di sitn dem we did lef fi du, an fi pik elda put iina evri toun, laik mi did se.\nMi pikni we mi lov, jos laik ou mada go chuu nof pien wen dem a av biebi — a siem so mi a fiil pien fi unu. An mi naa go tap fiil pien til unu an Jiizas a wan, an unu staat fi biyiev laik im.


Shaare Shalom Sinigag - Wikipidia\nShaare Shalom Sinigag\nKahal Kadosh Shaare Shalom "Uoli Kanggrigieshan a di Gietdem a Piis", aalso nuo az di Yunaitid Kanggrigieshan a Izrelait, a wah istarik sinigag ina di siti a Kinston pah di ailan a Jumieka. Tide, itan az di onggl Juuwish ous a woership ina di wuol konchri.\nWid di inflox a Juu tu Jumieka ina di 17t senchri, moltipl sinigag eh-kanschok kraas di ailan ina soch siti az Mantigo Bie, Panish Tong, Puot Rayal, ah Kinston. Arijinali, tuu sinigag eh-bil a Panish Tong, di Sefaadi K.K. Neve Shalom ("Abitieshan a Piis") kansikriet ina 1704, ah di hAshkenaazi K.K. Mikve Izrel ("Uop a Izrel") irek ina 1796. Demya tuu kanggrigieshan uda lieta moerj az di Juudem bigin fi maigriet frah Panish Tong tu Kinston, di nyuu kiapital siti.\nLaka ina Panish Tong, tuu kangrigieshan (Sefaadi ah Ashkenaazi) weh-egzis ina Kinston. Inishal atemp fi faam a moerja neh soxesful. Di Yunaitid Kanggrigieshan a hIzrelait eh-kanschok di arijinal Shaare Shalom sinigag ina 1885, bot wah oertkwiek dischrayi. Di bildin eh-rikanschok bai di Enriikis Bredadem ina 1912. Dis chokcha stil tanop. Ina 1921, di hAshkenaazi komiuniti moerj wid di Shaare Shalom Sinigag fi faam wah yuunifai kanggrigieshan we kantiniu fi egzis.\nPah 23 Maach 2002, Nieshan a hIzlam liida Luuwis Farakan (Louis Farrakhan) vizit Shaare Shalom, ih fos visit tu wah sinigag, fi hatemp fi ripier ih kachovoershal rilieshanship wid di Juuwish komiuniti. Farakan eh-axep fi spiik a Shaare Shalom ina di nietiv konchri a ih faada, afta ih eh don-rijek fi hapier ina Moerkan sinigag, nof a uu eh-fried deh maita a-sen di rang signal tu di Juuwish komiuniti.\nTide[change up | change up di source]\nDi sinigag kiah akamadiet muo dah 600 smadi fi soervis ina di sangchueri. Di sangchueri fluor kova ina san (frah di Sefaadi kostom) fi memba piipl bout di taim wen Juu eh-kova deh fluor wid san fi mofl di song a deh prayaz juurin di Panish Ingkuizishan. Di sangchueri aalso fiicha wah 52-stap paip aagan. Duo a weh wantaim wah Aatadax komiuniti, di Shaare Shalom sinigag nou lou mix siitin ah Libaral-Kansoervativ soervis we ingkaapariet prayaz ina buot Iibruu ah Ingglish.\nDi kangrigieshan mentien di Ilel Akiadimi, wan a di tap prep skuul ina Jumieka. Di skuul ab tuotal inruolment a muo dah 800 schuudent ah imentien nan-dinaminieshanal stietos. Adishanali imentien wah myuuziom a Jumiekan Juuwish ischri ajiesent tu di sinigag. Az a kalekta a istarikal Judieka fran aal uoba di ailan, ikansida az wan a di fainis istarikal kalekshan ina di Kiaribiyan. Di madan Juuwish komiuniti ina Jumieka kansis a apraximetli 250–300 Juu.\nJuudizam ina Jumieka\nDi las' time da page yah change a 12:08 pon 1 January 2017.


1 Timoti 2 | Bible.is\n1So fos ting fos, mi a beg yu an di piipl dem fi prie fi evribadi. Beg Gad fi kom chuu fi dem. Gi Gad tangks fi dem an aks im fi gi dem aal we dem niid. 2Prie fi enibadi we ron wan konchri an fi piipl we iina powa. Prie fi dem so wi kyan liv iina piis an kwaiyat, biyiev laik ou wi fi biyiev an worship Gad. 3A wan gud sopm dis an a so di Gad we siev wi waahn wi fi prie fi evribadi. 4Im waahn evribadi fi get siev an fi nuo di chuut. 5Kaaz a onggl wan Gad de bout, an Jiizas Krais a di migl man, di onggl wan we kyan bring Gad an piipl tugeda. 6Jiizas gi op im laif so dat im kuda bai bak evribadi an frii dem fram sin. Wen Jiizas ded, im shuo se Gad did av wan plan fi siev piipl bot iina fi im uona taim. 7A so mek Gad sen mi fi bi im apasl, so mi kuda priich di chuut. Im sen mi fi tiich aal a di piipl dem we a no Juu an tel dem se Gad wi siev dem ef dem biliiv iina Jiizas. Mi naa lai, mi a tel yu di chuut.\n8So mi aks dat wen unu kom tugeda fi worship Gad, dat aal a di man dem wi lif op dem an, an prie. Dem man ya laif mos kliin an wen dem a prie dem no fi av no bad fiilinz fi nobadi ar a kwaril wid dem wan aneda.\n9Mi waahn di uman dem fi jres prapa. Dem no fi jres op demself iina big fansi ier stail, guol, porl ar dier kluoz. 10Wa dem fi du a jres op demself wid di gud sitn dem we dem du fi ada piipl. A dat uman we a fala Gad fi du.\n11Wen di man dem a tiich, di uman dem fi tan todi, kwaiyat demself an lorn. 12Uman mos kwaiyat demself, mi no lou dem fi tiich iina choch ar fi ruul uova man. 13Kaaz Adam did mek bifuo Iiv. 14An a no Adam di siniek did chrik, a Iiv an a shi du wa Gad se dem neva fi du. 15Bot Gad gweehn siev di uman chuu ar pikni. Im gweehn siev di uman dem ef dem gwaan biliiv iina im, shuo lov an liv ou im waahn dem fi liv.\nContinue to 1 Timoti 3 »


Aks 19 | Bible.is\n1Apalos did de a Korint wen Paal did a chravl chuu di ili paat a di konchri an riich a Efisos. Im si som a di piipl dem we biliiv iina Jiizas de, 2an se tu dem se, “Unu did get di Uoli Spirit wen unu biliiv iina Jiizas?” Dem se, “Nuo, wi neva iivn ier se Uoli Spirit de.” 3So Paal aks dem agen se, “Wen unu did get baptaiz, wa dat did miin?” Dem se, “Wi get baptaiz kaaz wi biliiv wa Jan tiich.” 4Paal se, “Jan baptaiz piipl we ton we fram dem sin an shuo se dem sari fi wa dem du. An im tel de Izrel piipl fi biliiv iina di wan we did fi kom afta im, dat a Jiizas.” 5Wen dem ier wa Paal se, dem get baptaiz iina Jiizas niem. 6An wen Paal put im an pan dem, di Uoli Spirit tek kanchuol a dem, an dem staat taak iina wan chrienj wie we nobadi no nuo ar andastan, an gi out mesij we kom fram Gad. 7A did bout twelv man did de de.\n8So die afta die, fi bout chrii mont, Paal go iina di Juu dem choch an im neva fried fi aagyu wid dem an an chrai fi get dem fi biliiv se wa im did a se bout Gad kindom a chuu. 9Bot wen som a dem we did aad iez mek op dem main no fi biliiv di mesij, an infronta evribadi, chat som torbl sitn gens di Wie ou di Laad se piipl fi liv, Paal lef dem an tek di piipl dem we biliiv iina Jiizas wid im. An evri die Paal tiich dem iina di big ruum we Tairanos yuuz fi taak tu nof piipl. 10Paal kip dis op fi tuu ier, so dat evribadi we liv iina Iezha ier di Laad wod, weda dem a Juu ar Griik.\n11Gad gi Paal powa fi du som powaful mirikl 12so dat aal korchiv an iepran we im did yuuz fi waip im fies an jrai im an, piipl kyari go gi di sik piipl dem an dem get beta, an di piipl dem we did av diiman — di diiman kom outa dem.\n13An yu did av som Juu we did a go roun an a chrai fi aada diiman fi kom outa piipl. Dem did a yuuz di Laad Jiizas niem fi du it, so dem wuda se, “Iina di niem a Jiizas Krais we Paal priich, mi a aada yu fi kom outa da sumadi ya.” 14Wan man niem Siiva, we a did di liida fi di Juu priis dem did av sevn bwai pikni we did a du dem sitn de. 15Bot di diiman ansa dem bak an se, “Mi nuo Jiizas, an mi nuo bout Paal. Bot yu, a uu yu bi?” 16Den di man we di diiman did kanchuol jomp pan dem an biit dem op riil bad. Im biit dem an tier aaf dem kluoz dat dem ron outa di ous niekid an kot op kot op.\n17Evribadi we liv iina Efisos ier bout dis, weda dem a Juu ar Griik an wen dem ier bout it, dem kech dem fried, an dem priez di Laad Jiizas. 18Uol iip a di wan dem we did biliiv tan op infronta evribadi an tel dem bout di rang sitn dem we dem did a du. 19An uol iip a dem we yuus tu wok aal kaina uobiya gyada op dem uobiya buk dem an bon dem op infronta evribadi. An wen dem kount op umoch di buk dem wot, dem fain out se dem did wot fifti touzn dala. 20An sieka aal wa did apm muor an muor piipl get fi ier bout di Laad mesij an biliiv it.\n21Afta aal a dem sitn ya apm, Paal mek op im main fi go op a Jeruusilem, so im chravl chuu Masiduoniya an Akaiya. An im se, “Afta mi spen som taim op de, mi afi go a Ruom fi a likl wail.” 22So afta im sen tuu a im paadi dem, Timoti an Irastos, go a Masiduoniya, im tan iina Iezha fi wan likl wail.\n23Roun dem siem taim de, som siiriyos chobl staat op. Piipl did a se aal saat a sopm bout di Wie ou di Laad se piipl wi get fi liv fi eva. 24Nou yu did av wan man we niem Dimiichriyos we yuus tu mek tingz outa silva. Im yuus tu mek som likl likl ous we luk jos laik di big wan fi di faalz gad we niem Aatimis. An di woka dem yuus tu mek uol iip a moni aafa dem. 25Dimiichriyos gyada op aal a di piipl we du di siem kaina wok laik im an di piipl we du sitn kluos tu wa im du an se tu dem se, “Piipl, unu nuo se wi mek nof nof moni aafa da wok ya. 26An unu si an ier fi unuself ou di wan Paal a get piipl fi biliiv se di gad dem we man mek wid dem an a no gad at aal. An dat naa jos apm iina Efisos, it a apm aal uova Iezha. 27Ef dis ting no tap, it ago mash op wi bizniz. An no onggl dat, bot piipl ago staat tingk se di ous fi di powaful gad Aatimis no wot notn no muor. An piipl aal uova Iezha an di uol worl we yuus tu worship ar, naa go worship ar no muor.”\n28Wen dem ier wa Dimiichriyos se dem get mad an staat baal out pan tap a dem vais an a se, “Aatimis, gad fi di Efisos piipl dem, yu laaj!” 29Di uol siti did rail op. So dem grab Gaiyos an Ieristaakos, di man fram Masiduoniya we did a chravl wid Paal, an staat jrag dem go a di plies iina di siti we piipl aalwiez gyada op wen sitn speshal a apm. 30Paal did waahn fi go iina da speshal plies fi go taak tu di piipl dem, bot di biliiva dem wudn mek im go. 31Aal som a Paal fren dem we di bilang tu di gruup a ruula dem we inchaaj a di siti sen wan mesij tu im an beg im no fi go de. 32Som a di piipl did a shout wan ting an som did a shout sitn els, kaaz dem did iina wan big miks op. Muos a dem neva iivn nuo wa dem did de de fa. 33Som a di piipl iina di kroud tingk se Aligzanda a did di prablem, kaaz di Juu dem did push im op front. So im uol op im an fi di kroud kip kwaiyat so im kuda taak fi imself fi mek dem nuo se im an im paadi neva du notn. 34Bot wen di kroud lorn se im a wan Juu, aal a dem staat baal out “Aatimis, gad fi di Efisos piipl dem, yu laaj!” An dem kip dis op fi bout tuu owa.\n35Di man we inchaaj fi tel di piipl iina di siti bout notn impuotant we di liida dem mek op dem main fi du ar se, im get di kroud fi sekl dong. Den im se tu dem se, “Efisos piipl, uu out de no nuo se a wi inchaaj fi tek kier a di ous fi di powaful Aatimis an ar stuon we jrap fram evn we wi worship? 36So sins nobadi kyaahn se dem sitn ya no go so, unu fi sekl unuself an tap dis fuulinish we a kaaz so moch chobl. 37Kaaz unu kyari dem tuu man ya komiin ya iivn duo dem no tiif notn outa di ous fi wi gad, ar se notn bad bout ar. 38So ef Dimiichriyos an di man dem we du di siem kaina wok laik im av no prablem wid enibadi, di kuot uopm regila an joj de de. So mek dem kyari it go de-so. 39Bot ef unu waahn notn els, unu afi go diil wid dat wen di liida dem fi di siti kaal di piipl fi miit. 40Kaaz rait nou di Ruoman ruula kuda chaaj wi fi aal a wa apm ya tide laik ou nobadi kyaahn gi no gud riizn fi wa apm.” 41Afta im don taak, im aada dem fi lef di bildin an go a dem yaad.\nContinue to Aks 20 »


Matyu 1 | JNT Bibbia | YouVersion\nLingua della BibbiaJamiekan\nDi Piipl dem iina Jiizas Fambili\n1Dis a di lis a Krais Jiizas faada faada dem go bak. Jiizas did kom fram Dievid an Iebriyam fambili.\n2Iebriyam did a Aizak faada,\nan Aizak did a Jiekob faada,\nJiekob pikni dem a did Juuda an Juuda breda dem.\n3Juuda a did Perez an Ziira faada (Tamaar did a dem mada),\nPerez pikni a did Ezran\nan Ezran pikni a did Ram.\n4Aminadab a did Ram pikni,\nan fi Aminadab pikni a did Nieshan,\nan Saman a did fi Nieshan pikni.\n5Saman a did Buowaz faada (im mada a did Rieyab),\nBuowaz a did Uobed faada (Ruut a did im mada).\nJesi a did Uobed pikni,\n6an Jesi did a king Dievid faada.\nDievid did a Salaman faada (a Yuuraiya waif did a fi im mada),\n7Salaman pikni a did Reyobuom,\nReyobuom a did Abija faada,\nan Abija a did Asa faada.\n8Asa pikni a did Jeyoshafat,\nJeyoshafat a did fi Juoram faada,\nJuoram pikni did a Uziya.\n9Uziya pikni a did Juotam,\nJuotam a did fi Ayaz faada,\nan Ayaz did a Ezikaiya faada.\n10Ezikaiya a did fi Manase faada\nan Manase a did Ieman faada.\nIeman pikni did a Josaiya,\n11an Josaiya a did fi Jekonaiya faada plos im did av som ada bwai pikni. Dis a roun di taim wen di Babiluoniyan dem did tek we di Izrel piipl dem an fuos dem fi go wok a Babilan.\n12Afta da taim de:\nJekonaiya did av Shiyaltiyel,\nan Shiyaltiyel did get Zeruubabel.\n13Zeruubabel pikni did a Abiyud,\nAbiyud a did Elaiyakim faada,\nan Elaiyakim did a fi Azuor faada.\n14Azuor pikni did a Zadak,\nZadak pikni did a Akim,\nan Akim did a Eliyud faada.\n15Eliyud did a Elieza faada,\nElieza pikni did a Matan,\nMatan a did fi Jiekob faada,\n16an Jiekob did a Juozif faada, dat a Mieri ozban — Mieri we did av Jiizas — dat a Krais Jiizas.\n17So fram Iebriyam go chriet baka Dievid, a fuotiin jinarieshan Jiizas did av. An fram Dievid taim op tu wen dem did tek we di Izrel piipl dem an fuos dem fi go wok a Babilan a fuotiin jinarieshan Jiizas did av de-so tu, an fram da taim de tu wen Krais Jiizas baan, a fuotiin jinarieshan dat tu.\n18Dis a ou Jiizas Krais did baan. Im mada Mieri did jos ingiej fi marid Juozif, dem neehn kom liv tugeda yet laik ozban an waif, bot dem fain se shi did av biebi iina beli, an a di Uoli Spirit did put di biebi de. 19Nou Juozif, di man we shi did ingiej fi marid, im a did wan gud man we aalwiez du wa rait. Im neehn waahn shiem ar infronta evribadi, so im mek op im main fi lef ar anda di kwaiyat.\n20Jos wen Juozif did a tingk fi du dat, wach ya nou — wan a di Laad ienjel dem no jriim im. Di ienjel se, “Juozif, Dievid pikni, no fried fi tek Mieri an marid ar, kaa di pikni we iina ar beli, a di Uoli Spirit put im de. 21Shi a-go av wan bwai pikni an yu fi kaal im Jiizas, kaa im a-go siev im piipl dem fram dem sin.”\n22Nou aal a dem sitn ya apm fi mek wa di Laad did tel di prafit fi se kom chuu. 23Di prafit did se, “Lisn op! Di uman we neehn sliip wid no man a-go get biebi — a wan bwai shi a-go av, an dem a-go kaal im Imanyuwel.” Da niem de miin, “Gad de ya wid wi.”\n24Den wen Juozif wiek op, im du jos wa di ienjel tel im fi du. Im tek Mieri an go marid ar. 25Bot im neehn go a bed wid ar til shi av ar pikni — wan bwai biebi; an im niem im Jiizas.\n© 2012 Bible Society of the West Indies\nUlteriori Informazioni Su Di Jamiekan Nyuu Testiment\nEsplora Matyu 1 per Versetti


Revilieshan 17 - Holy Bible [Jamaican Bible]\nSom big uol ielstuon jrap outa di skai pan piipl. Som a dem wie nieli onjrid poun. An di piipl dem kos Gad siek-a di torbl sofarieshan we dem fies siek-a di ielstuon dem we jrap pan dem.\nWan a di sevn ienjel dem we av di sevn boul dem kom an se tu mi se, “Kum ya! Mek a shuo yu ou Gad a-go joj an ponish di powaful an wikid uor — dat a di siti we bil op saida uol iip a waata,\nwe di king dem pan di ort du aal kain-a naasi seks sin wid, an di piipl dem we liv iina di worl get jongk fram di wain we shi gi dem an du aal kain-a seks sin laik ar.”\nDen di Spirit tek kanchuol a mi, an di ienjel kyari mi go iina wan plies we nobadi neva liv, an mi si wan uman sidong pan wan red red wail animal. Di wail animal did av wan uol iip a torbl niem rait op aal uova im we kos out Gad. An im av sevn ed an ten aan.\nDi uman did jres op iina porpl an red kluoz. Shi did a wier som guol an ada juwil laik porl an dier stuon. Iina ar an shi did av wan guol kop. Di kop did ful op a di wikid an torbl naasinis we shuo ar seks sin dem.\nShi av wan niem rait pan ar farid we nobadi no nuo wa it miin. Di niem se: A MI A POWAFUL BABILAN. MI A DI MUMA FI AAL UOR AN FI AAL KAIN-A SEKS SIN AN NAASINIS IINA DI WORL.\nMi si se di uman did jongk. Shi did jringk an get jongk wid Gad piipl dem blod — di wan dem we dem did kil. Dem kil dem kaaz dem did tan op chrang fi wa dem biliiv bout Jiizas. Wen mi si ar, mi fraitn so til.\nBot di ienjel se tu mi se: “Wa yu a fraitn bout? Mek mi tel yu di siikrit bout di uman niem an di wail animal we shi a raid we av di sevn ed wid di ten aan dem.\nDi wail animal we yu did si, did alaiv wan taim bot im ded nou. Im a-go kom op outa di diip diip singk uol we na’av no batam, an Gad a-go don im. Aal a di piipl dem pan ort uufa niem no rait dong iina di buk bifuo di worl mek, dem a-go shak wen dem si di wail animal, kaaz im did de ya bifuo, bot im did ded, an im a-go kom bak alaiv. Da buk de av iin di niem a di piipl dem we riili a liv.\n“(Aal dem sitn ya we mi a se, dem kaal fi sumadi we tingk waiz). Di sevn ed dem tan fi di sevn mountn we paat di uman sidong. Di sevn ed dem tan fi sevn king tu.\nFaiv a dem ded, wan a liv, an di neks wan no kom yet, bot wen im du kom, im a-go tan fi wan likl wail.\nDi wail animal we did de ya aredi, an ded nou, a-go ton king nomba iet. Im a did wan a di sevn king dem, bot Gad a-go don im.\n“Di ten aan dem we yu did si a ten king we neva get fi ruul yet, bot dem a-go get powa fi ruul wid di wail animal fi wan owa.\nAal a dem onggl a tingk fi du wan sitn, dat a fi gi di wail animal fi dem powa an mek im ruul.\nDem a-go mek waar gens di Biebi Shiip, bot di Biebi Shiip a-go biit dem kaaz im a Laad uova aal laad an King uova evri king — im a-go av im speshal piipl dem wid im, we im kaal, pik, an we du we im se.”\nDen di ienjel tel mi se, “Di waata we yu si, (we di uor sidong), a piipl — kroud a piipl fram aal kain-a konchri we taak aal kain-a langwij.\nDi wail animal an di ten aan dem we yu did si a-go iet di uor. Dem a-go mash ar op an lef ar niekid. Dem a-go nyam ar flesh an tek faiya bon ar op.


Jumiekan kolcha - Wikipidia\nJumiekan kolcha a di rilijan, naam, valiu ah laifstail we difain di piipl a Jumieka. Di kolcha mix, sens iab etnikali daivoers sasayati we stem frah di ischri a di fos inabitantdem, di abarijinal Taino piipl. Di Taino piipl eh-insliev bai di Panish, uu den get uobachuo bai di British, uu kyaa Afrikan kom a Jumieka fi ton sliev ah wok pah plantieshan. So komz blak slievdem ena di daminant kolcharal fuos az deh sofa ah rizis di aash kandishan a fuos lieba. Afta di abalishan a slievri, Chaini ah Indian maigrant eh-chanspuot tu di ailan az indencha woka, ah bring wid dem deh aidie frah di Faar Iis. Demaya kanchibyuushan rizolt ina daivoersiti we afek di languij, myuuzik, daans, rilijan ah suoshal naam ah praktis a di Jumiekan piipl.\n5 Lichicha ah raitn\n8 Udwok, fonicha ah metalwok\nJumieka flim indoschri no so wel nuo, bot ia-gruo.\nDi ofishal languij a Jumieka a Ingglish, legisi frah 300 ier a British kalanizieshan, wid wah luokal kryuol languij kaal Patwa we di majariti a di piipl piik. Disya languij a wah kambinieshan a di languijdem frah di difrah-difrah inabitant ina di ailan ischri. Iweh divelop bai di slievdem uoba taim fi lou dem fi komiunikiet wid deh wananeda, espeshal sens deh weh koh frah difrah-difrah konchri ah, fi di Afrikandem, aalso frah difrah-difrah chraib.\nOuta haal, di laajis rilijan a di Kristian fiet. Di Angglikan Choch, Metodis Choch, Kiaklik Choch, Baptis Choch, ah di Choch a Gad prezent raichuu di konchri.\nDi Ba'ai muuvment ina Jumieka bigin bout 50 ier [ina 1942] ago wen wah dakta frah Puotlan, Dk. Malkom King, kyaa di tiichin kom frah di Yunaitid Stiet.\nDaans[change up | change up di source]\nDaans eh aazwie impuotant tu Jumieka – frah koluonial taim aal tel nou. Hoerli fuok ridim ah muuvment noftaim inans Kristian rilijos selibrieshan, ar weh asosiet wid Kristian alidie. Muo taim duo deh faam paat a Afrikan influens richual asosiet wid a ded. Muo riisant, daans asosiet wid Jumiekan papila myuuzik, potikiula dansaal stail.\nLichicha ah raitn[change up | change up di source]\nDerik Waalkat (Derek Walcott), Nobel praiz laariet, baan ah edikiet ina Sin Luusha, eh-aten kalij ina Jamaica. Ada signifikant raita frah di ailan ingkluud Klaad Makie (Claude McKay) ah Luuwi Simsn (Louis Simpson). Plie ah adaels wok ina Jumiekan Ingglish, ar Patwa, achrak speshal atenshan. Luuwiz Benit (Louise Bennett), Anju Salki (Andrew Salkey) ah Maiki Simit (Mikey Smith) eh-kanchibiut tu dis finamina bai deh rait wok ina Patwa. Ian Flemin (Ian Fleming) eh-rait ih fiemos Jiemz Ban (James Bond) navldem wails ih eh-lib ina Jumieka. Jiin Riis (Jean Rhys) aalso wel-nuo fi ar navl Waid Saagaso Sii (Wide Sargasso Sea), we weh set ina Jumieka. Jumiekan aatadem aazwie fies wid di disijan weda fi rait ina tandad Ingglish fi di singkuma wolwaid aadiens, ar ina di luokal Patwa, fi di wuoliip sumaala, bot muo chrendi, aadiens. Jumiekan flim wid Patwa song-chrak laka Di Aada Deh Kom (The Harder They Come) rikuaya sob-taikl fi expuot tu di jinaral maakit. Jinarali, di yuus a Patwa sivierli limit di potenshal aadiens fi di adawaiz yunivoersal Jumiekan mechiz. Paaliin Wilz (Pauline Wills), aata a di buk, "Di Imperil a di Maxfiil Terien” (The Imperils of the Maxfield Terrain), wid soh sekshan we rait ina Patwa bout di giarisn komiuniti a Maxfiil Avinyuu. Shi eh-baan ina di parish a Sint Anju, Jumieka ah shi a paas schuudent a Imakiulet Kansepshan Ai Skuul.\nSpuot[change up | change up di source]\nSpuots ina Jumieka\nTieta[change up | change up di source]\nJumieka hoerlies tieta eh-bil ina 1682. Wuoliip muo tieta opm ina di 1700z ah 1800z, we achak pofaamans bai buot profeshanal tuorin kompini an amatior gruup.\nUdwok, fonicha ah metalwok[change up | change up di source]\nJumiekan ab lang ischri a fain kraafsmanship ina ud ah metal. Jumieka eh-ab wuoliip a exsilent fonicha fakchri frah koluonial taim, ah nof Jumiekan "Jaajian" fonicha eh-expuot tu mechopalitan konchri.\nDi las' time da page yah change a 06:14 pon 10 February 2017.


1 Jan 3 | Bible.is\n1Luk umoch di Faada lov wi. Im kaal wi im uona pikni, an wi a riili fi im pikni fi chuu. Di piipl dem iina di worl no nuo wi, jos laik ou dem neva nuo Gad niida. 2Mi fren, wi a Gad pikni nou an wi no nuo evriting bout ou wi laif gweehn tan lieta, bot wi nuo se wen Krais Jiizas kom bak, wi gweehn tan siem laik im, kaaz wi ago si im jos laik ou im tan. 3Evribadi we biliiv se Jiizas ago mek dem jos laik imself, kip we fram sin, jos laik ou Jiizas kip we fram sin. 4Evribadi we sin brok Gad Laa, kaaz sin a di siem sitn laik wen sumadi brok Gad Laa. 5Unu nuo se Jiizas kom fi tek we sin an im no av no sin at aal. 6Nobadi we chos iina Jiizas no liv iina sin. Enibadi we jos a sin a gwaan so neva si im an dem no nuo im niida. 7Mi pikni, no mek nobadi fuul unu op. Enibadi wa du wa rait a dem gud iina Gad yai, jos laik ou Jiizas gud iina Gad yai. 8Enibadi we sin bilang tu di devl, kaaz fram di worl staat di devl a sin. A dat mek Gad Bwai Pikni kom iina di worl, fi mash op di devl wok. 9Nobadi we a Gad pikni kyaahn jos a sin a galang so, kaaz Gad laif de iina dem. Dem kyaahn jos gwaan iina sin so, kaaz dem a Gad pikni. 10Wi kyan nuo uu a Gad pikni fram uu a di Devl pikni. Enibadi we no du wa rait iina Gad yai, an we no lov dem breda an sista, dem a no Gad pikni.\nContinue to 1 Jan 4 »


2 Tesaluoniyan 1 | Bible.is\n2 Tesaluoniyan 1\n1Dis a Paal. A mi, Silvanos an Timoti a rait da leta ya. Wi a rait di uol a unu we de a Tesalonaika we biliiv iina Jiizas Krais, an we bilang tu Gad an Krais Jiizas.\n2Wi prie se wi Faada Gad an di Laad Jiizas Krais wi aalwiez shuo unu lov, we wi no dizorv, an gi unu piis iina unu aat.\n3Breda an sista, wi fi gi Gad tangks fi unu aal di wail — an dat a di rait ting tu. Wi fi gi tangks, kaaz unu a chos iina Gad muo an muo an a lov unu wan aneda muo an muo tu. 4Sieka dat, wi fi wan afi buos bout unu iina aal a Gad choch dem, kaaz unu eng aan no mata wa. An unu a chos iina Gad iivn duo unu a sofa an a go chuu nof chraiyal an chibilieshan.\n5Aal a dem sitn ya shuo plien plien se Gad joj piipl ou dem fi get joj, kaaz im a get unu redi fi im kindom we unu a sofa fa. 6An sins Gad fier, di piipl dem we kaaz unu fi sofa, im ago mek dem sofa tu. 7An unu we a sofa, im ago mek di sofarieshan tap wen di Laad Jiizas kom fram evn an shuo imself. Da taim de aal a wi ago get fi res, wi naa go sofa no muo. Jiizas ago kom fram evn wid im powaful ienjel dem, 8wid wan faiya we a bliez. Im ago bring dong jojment pan aal a uu no nuo Gad an dem de we no fala di Gud Nyuuz bout wi Laad Jiizas. 9Dem ago get ponish. Dem ago sofa fi eva an eva, kaaz dem naa go kyan de we di Laad de, an dem naa go eva get fi si ou di Laad big an powaful. 10Di Laad Jiizas ago du aal a dem sopm ya wen im kom bak pan jojment die fi get priez sieka di wok we im du iina fi im piipl dem. Unu ago de de a priez im tu. Kaaz unu did biliiv di sitn dem we wi nuo fi wiself an did kom tel unu.\n11A dat mek wi kip aan a prie fi unu. Wi prie se Gad wi mek unu gud inof fi di kaina laif we im kaal unu fa. An wi prie se Gad wi elp unu so dat wid fi im powa unu wi du aal a di gud sitn dem we unu waahn fi du, an unu wi du dem tu kaaz unu biliiv iina im. 12Da wie de, di Laad Jiizas Krais wi get priez an unu kyan get big op tu. Dis kyan apm kaaz fi wi Gad an wi Laad Jiizas Krais jos so gud an kain tu unu.\nContinue to 2 Tesaluoniyan 2 »


Revilieshan 21 | Bible.is\n1Den afta Gad don joj evribadi, mi si wan nyuu evn an wan nyuu ort, kaaz di fos evn an di fos ort did disapier, an di sii did disapier tu. 2Mi si di uoli siti, di nyuu Jeruusilem, a kom dong fram Gad outa evn. It did luk laik wan uman we jres op nais nais fi go a ar wedn fi miit di man we shi ago marid. 3An mi did ier wan luod vais fram di chuon a se, “Fram nou aan Gad yaad ago de mongks piipl. Im ago liv wid dem an dem ago bi fi'im piipl. Gad imself ago de wid dem an im ago bi dem Gad. 4Gad ago waip dem fies an jrai op aal a dem yai-waata. Nobadi naa go ded agen, so nobadi naa go ala ar baal. An no bada naa go fiil no pien, kaaz dem uol taim sitn de don we wid.”\n5Gad we did sidong pan di chuon se, “Mi a mek evriting nyuu!” Den im se, “Rait dis dong, kaaz wa mi a se a chuu an evribadi kyan biliiv it.”\n6Im se tu mi se, “Evriting don nou. Mi a di leta Ie an mi a di leta Zed. Evriting staat wid mi, an evriting en wid mi. Aal uufa chuot jrai, mi a go gi dem waata fi jringk — waata fram di spring we gi laif, an mi ago gi dem it frii. 7Enibadi we biit di devl an no gi'iin tu di sitn dem we im waahn dem fi du, gweehn get aal dem nais sitn ya. An mi ago bi fi dem Gad an dem ago bi fi mi pikini. 8Bot di wan dem we a kowad, we no biliiv iina Gad, we mek demself doti wid aal a di naasi sitn we dem du, we kil piipl, tek paat iina aal kaina seks sin, we wok obiya, we worship faalz gad an we tel lai — dem ago get fling dong iina di liek a faiya we a bon wid solfa. A dis a di sekan det.”\n9Di sevn ienjel dem we did av di sevn boul ful a di sevn laas sitn dem fi mek piipl sofa wikid wikid, wan a dem se tu mi se, “Kum, mek mi shuo yu di braid, di Biebi Shiip waif.” 10Den di Spirit tek kanchuol a mi an di ienjel kyari mi we go op a di tap a wan ai ai mountn. Im shuo mi di uoli siti, Jeruusilem, we did a kom dong fram Gad, outa evn. 11Di siti did ful-a Gad brait brait lait. Di wie it did so brait, it luk laik wan dier griin an bluu stuon we niem jaspa. Di stuon did so klier, yu kuda si rait chuu it, siem laik ou yu kyan si chuu kristal. 12Di siti waal did wel ai an it did av twelv giet. Evri wan a di twelv giet dem did av wan ienjel a gyaad it, an di niem a wan a Izrel twelv chraib dem did rait dong pan it. 13Di siti did shiep laik wan baks. Pan evri wan a di said dem, yu did av chrii giet: chrii pan di naat said, chrii pan di sout said, chrii pan di iis said, an chrii pan di wes said. 14Di waal a di siti did bil op pan twelv big big stuon. An evri wan a di stuon dem did av di niem fi wan a di Biebi Shiip twelv apasl dem rait dong pan it.\n15Di ienjel we did a taak tu mi did av wan ruula iina im an we mek outa guol. Da ruula de a did fi meja di siti, di giet dem an di waal dem. 16Nou, di siti did shiep laik wan baks. Lang wie an kraas wie it meja di siem ting. Wen di ienjel meja it a did 1,400 mail lang, 1,400 mail waid, an 1,400 mail ai (aal a di said dem meja di siem ting). 17Im meja di siti waal wid im ruula an it a did 216 fut ai (azkaadn tu ou piipl meja tingz, an a di siem wie fi meja di ienjel did a yuuz). 18Di siti waal did mek outa som priti griin an bluu stuon we niem jaspa. An di siti did mek outa di bes kaina guol. An di wie di guol did so gud, it komiin laik lait did a shain chuu it jos laik ou lait shain chuu glaas. 19Di twelv big stuon we di siti waal did bil pan did mek outa aal kaina priti dier stuon. Di fos stuon mek outa jaspa, stuon nomba tuu a did wan bluu stuon niem safaiya, nomba chrii a did kalsiduoni we did griin wid nof ada kola, stuon nomba fuo a did wan red an griin stuon niem emral, 20nomba faiv a did wan saadaniks stuon we av red an som ada kola, stuon nomba siks a did wan red an griin stuon niem kaanieliyan, nomba sevn a did wan yelo guol stuon niem krisolait, nomba iet a did wan stuon niem beril wid bluu an griin an nof ada kola, stuon nomba nain a did tuopaz — it yelo, stuon nomba ten a did krisopries we luk laik griin apl, nomba ilevn a did jasint we miks wid red, arinj, bluu an griin, an stuon nomba twelv a wan porpl stuon niem amatis. 21Di twelv giet dem a twelv porl, so wan giet mek outa wan porl. An di mien ruod iina di siti di mek outa di bes kaina guol. An di wie ou di guol did so gud, it komiin laik lait did a shain chuu it jos laik ou lait shain chuu glaas.\n22Mi neehn si Gad ous iina di siti, kaaz di Laad Gad we nobadi no powaful laik an di Biebi Shiip, a dem a Gad ous. 23Di siti no niid di son ar di muun fi lait it op, kaaz Gad brait brait lait, lait it op, an di Biebi Shiip a di lamp fi di siti. 24Di piipl dem fram aal a di konchri dem iina di worl ago liv iina di lait we a shain fram di siti, an di king dem we ruul di worl ago kyari aal a di sitn dem we mek dem rich go iina di siti. 25Di giet fi di siti neva lak a die taim (an dem no av no nait de). 26Aal di piipl dem iina di worl a go kyari aal a di sitn dem we mek dem rich go iina di siti. 27Notn we no kliin, nobadi we du wikid an torbl naasinis, an nobadi we tel lai kyan go iina di siti. Onggl di piipl dem uufa niem rait dong iina di buk we di Biebi Shiip av kyan go iin de. A iina da buk de Gad rait dong di niem a di piipl dem we ago liv fi eva an eva.\nContinue to Revilieshan 22 »


Wb/jam/Ischri a Jumieka/Di Panish koluonial piiriad (1494 –1655) - Wikimedia Incubator\nWb/jam/Ischri a Jumieka/Di Panish koluonial piiriad (1494 –1655)\n< Wb | jam | Ischri a JumiekaWb > jam > Ischri a Jumieka > Di Panish koluonial piiriad (1494 –1655)\nDeh biliib se a Krixtifa Kolombos a di fos Yuropiyan fi kech a Jumieka. Ih lan pah di ailan pah 5 Mie 1494 juurin ih sekan vayij tu di Amoerkaz. Kolombos ritoern a Jumieka juurin ih fuot vayij tu di Amoerkaz. Ih ena-siel rong di Kiaribiyan fi nieli wan ier wen staam biich ih shipdem a Sint Anz Bie, Jumieka, pah 25 June 1503. Fi wan ier Kolombos an ih mandem rimien schrandid pah di ailan ah deh fainali dipaat ina Juun 1504.\nDi Panish krong grant di ailan tu di Kolombos fambili, bot fi deked pah deked deh teki fi bakabush, valiu chiifli az soplai bies fi fuud ah animal aid. Ina 1509 Wan di Eskivel (Juan de Esquivel) foun di fos poermanent Yuropiyan seklment, di tong a Siviya la Nueva (Panish, Sevilla la Nueva, Ingglish, New Seville), pah di naat kuos.\nWan deked lieta, Fraya Baatalome de las Kiasas (Bartolomé de las Casas) rait di Panish aataritidem bout Eskivel kandok juurin di Igue (Higüey) masakraa we tek plies ina 1503.\nIna 1534 di kiapital muuv gaa Vila de la Viega (Panish, Villa de la Vega - lieta Santyaago de la Viega), nou kaal Panish Tong. Dis seklment saab az di kiapital a buot Panish ah Ingglish Jumieka, fran ifoun ina 1534 optel 1872, ah afta dat deh muuv di kiapital gaa Kinston.\nDi Panishdem insliev nof a di Tainodem; som exkiep, bot muos a dem dedaaf frah Yuropiyan diziiz ah uovawok. Di Paniaddem aalso wena di fos fi inchajuus Afrikan sliev kom a Jumieka. Bai di hoerli 17t senchri, wen voerchali no Taino no lef ina di riijan, di papilieshan a di ailan eh bout 3,000, ingkluudn wah sumaal nomba a hAfrikan sliev. Disapaint uoba di lak a guol pah di hailan, di Panish yuuz Jumieka mienli az milichri bies fi soplai deh kalanaizin efoert ina di mienlan Amoerkaz.\nDi Panish kalanisdem neh kyaa no uman wid dem ina di fos fyuu expidishan so deh tek Taino uman fi deh kaman-laa waif, we rizolt ina mestiizo pitni.\nAlduo di Taino refa tu di ailan as "Xaymaca," di Panish grajuali chienj di niem tu "Jamaica." Ina di suo-kaal Admiral map a 1507 di hailan eh-liebl az "Jamaiqua" ah ina Piita Maata (Peter Martyr) wok "Deked" a 1511, ih refa tui az buot "Jamaica" ah "Jamica."\nRetrieved from "https://incubator.wikimedia.org/w/index.php?title=Wb/jam/Ischri_a_Jumieka/Di_Panish_koluonial_piiriad_(1494_–1655)&oldid=3993717"\nLast edited on 3 March 2017, at 09:45\nThis page was last edited on 3 March 2017, at 09:45.


2 Korintiyan 2:11\nWi fi paadn im so dat Sietan no win kaaz wi nuo se im eva a luk fi wan wie fi kaaz chobl an mek piipl ton we fram Gad.\n2 Korintiyan 4:4\nDem no biliiv kaaz di devl we ruul da worl ya, blain dem so dat dem kyaahn si di lait. Im blain dem so dat dem kyaahn andastan di Gud Nyuuz bout Krais Jiizas. Im mek it so dat dem kyaahn andastan se Jiizas a jos laik Gad.\nYu biliiv se a onggl wan Gad de — gud! Aal di diiman dem biliiv dat an chrimbl.\nDen di diiman dem beg Jiizas, ier dem no, “Ef yu a go ron wi out, du, sen wi go iina dem pig de.”\nDen di wikid spirit go we go bring bak sevn muo spirit we wosa dan it an di uol a dem go iin de go liv. So nou, da sumadi de wosaraaf dan bifuo. A siem so it a-go go fi di wikid set a piipl dem fram da taim ya!”\nSo Jiizas aks im se, “Wa yu niem?” Im ansa bak, “ ‘Uol-iip’ — a so wi niem.” Im se a so im niem kaaz a nof nof diiman did go iina im.\nDem maach kraas di uol ort an sorkl di siti we Gad lov an wich paat im piipl did a liv. Bot faiya kom dong fram evn an bon dem op.\n1 Korintiyan 10:20-21\n Nuo! Wa mi a se a dat di piipl dem we no biliiv iina Gad bon sakrifais gi diiman, dem naa bon it gi Gad. An ef yu go nyam da fuud de, a laik yu a se dat yu an di diiman dem a wan, an mi no waahn unu fi av notn fi du wid no diiman. Yu kyaahn a jringk fram di Laad kop an a jringk fram diiman kop tu. An yu kyaahn a nyam a di Laad tiebl an den go nyam a di diiman tiebl.\n Dis a di laas sitn we mi a se: unu an di Laad kluos, so mek im powa mek unu chrang. Siem laik ou suoja put aan dem speshal kluoz fi elp protek demself, a siem so unu fi put aan unu aami kluoz dem we Gad gi unu. Da wie de, unu kyan fait di devl wen im kom gens unu wid im wikid chrik dem. Kaaz wi iina wan fait, bot a no naamal sumadi wi a fait gens. Nuo! Wi a fait gens som wikid spirit iina di skai we av di powa an di rait fi ruul iina da taim ya we daak laik nait.\n An yu did av som Juu we did a go roun an a chrai fi aada diiman fi kom outa piipl. Dem did a yuuz di Laad Jiizas niem fi du it, so dem wuda se, “Iina di niem a Jiizas Krais we Paal priich, mi a aada yu fi kum outa da sumadi ya.” Wan man niem Siiva, we a did di liida fi di Juu priis dem did av sevn bwai pikni we did a du dem sitn de. Bot di diiman ansa dem bak an se, “Mi nuo Jiizas, an mi nuo bout Paal. Bot yu, a uu yu bi?” Den di man we di diiman did kanchuol jomp pan dem an biit dem op bad bad. Im biit dem an tier aaf dem kluoz dat dem ron outa di ous niekid an kot op kot op.\n2 Piita 2:4-10\n Kaaz ef Gad neehn iivn spier di ienjel dem we did sin, bot did chuo dem chriet dong a el we dem chien op iina daaknis a wiet til jojment kom, an ef im neva spier di uol taim worl wen im sen flod pan di piipl dem we no bizniz wid im an no lisn we im se, an onggl siev Nowa — wan priicha we priich bout di rait wie — plos sevn ada piipl, an ef im fling jojment pan tuu siti, Sadam an Gomaro an bon dem dong a grong, an yuuz dem fi waan piipl an mek dem si a wa a-go riich piipl we no bizniz wid im an we no lisn im, an ef im siev Lat, wan man we du wa rait iina Gad yai, an uu did taamentid iina im suol siek-a di doti laif we di wikid piipl dem roun im did a liv, kaaz da man de we did gud iina Gad yai an du wa rait, im did liv mongks wikid piipl die afta die an im suol did jos taamentid siek-a aal a di rang sitn dem we im si an ier. So ef a so it go den, dat miin se di Laad nuo ou fi siev piipl we gud iina im yai fram di chraiyal an kraasiz dem we dem fies. An a siem so im nuo fi kip di wikid piipl dem we no bizniz wid im til jojment die kom an gwaan ponish dem. An aal di wan dem we eva gi iin tu wa dem badi waahn an iet nobadi we ruul uova dem, a dem im a-go ponish wikid wikid. Dem faalz tiicha ya, so brait an out-a-aada an tingk se dem nuo muo dan evribadi els, so dem mosn lisn wa nobadi se. An dem no fried fi bad mout di spirit dem we av powa fi ruul uova piipl.\n Wen di fif ienjel bluo im chompit, mi si wan staar we did jrap pan di ort. Sumadi gi di staar di kii fi di tonel we liid tu di diip diip pit we no av no batam. Wen im uopm di tonel we liid go dong a di pit, sumuok kom op fram di pit laik sumuok we kom fram wan big faiya-said. Di sumuok we kom outa di tonel did so blak an tik dat it blak out di son lait an daak op di skai. Den som sitn we luk laik graasapa kom outa di sumuok pan di ort. An dem get powa fi bait laik wen skaapiyan bait piipl. Gad gi dem powa fi bait piipl an aada dem se dem onggl fi mek di wan dem we no av fi im maak iina dem farid sofa. Bot dem no fi chobl di graas, ar di griin plaant, ar non a di chrii dem pan di ort. Dem neva get powa fi kil di piipl dem niida. Dem onggl did fi mek dem sofa fi faiv mont. An di pien we dem sofa komiin laik wen skaapiyan bait sumadi. Fi di faiv mont di piipl gweehn du evriting fi kil demself. Bot no mata we dem du dem naa go ded. Di graasapa dem luk laik aas we redi fi go a waar. Dem av aan sitn we luk laik guol kroun pan dem ed an dem fies luk laik man fies.\n Lieta Jiizas an im falara dem lef go a Kyaporniyom. Pan di Sabat im go iina di Juu dem choch an staat fi tiich. Evribadi shak wen dem ier di sitn dem we im did a tiich, kaaz im tiich laik sumadi we av di rait an di powa fi du it. Im neehn tiich laik di Laa tiicha dem. Siem taim wan man we did iina di Juu dem choch we diiman did tek kanchuol a baal out, “Jiizas a Nazaret, wa yu waahn wid wi? A kom yu kom fi kil wi aaf? Mi nuo uu yu bi! Yu a di Uoli Wan we kom fram Gad!” “Kiba yu mout!” Jiizas se tu di diiman iina wan siiros vais. “Kom outa di man!” Di diiman fling im dong an mek im de de a flata, it baal out loud loud an kom outa im. Di piipl dem did wel shak, so dem aks dem wan aneda, “A wa dis ya? A som powaful nyuu sitn im a tiich! Da man ya aal av di powa an di rait fi aada diiman fi kom outa piipl an dem du wa im se.”\n Bot di giet we piipl go chuu an get fi liv fi eva, dat de giet naro an aad fi go chuu. An a likl bit a piipl fain it. “Wach out fi faalz prafit tu. Dem kom tu unu a gwaan laik dem a shiip, bot iina dem aat dem a laik wikid wail wulf. Unu wi nuo a uu dem riili bi, siek-a di fruut we dem bier. Piipl no pik griep aafa makabush an prangganat aafa maka chrii? A siem so aal a di gud chrii dem bier gud fruut an di bad chrii dem — fi dem fruut no gud. Wan gud chrii kyaahn bier bad fruut, an wan bad chrii kyaahn bier gud fruut. Notn no go so. Evri chrii we no bier gud fruut, it get chap dong an dash iina di faiya. So, di fruut we dem bier a-go mek unu nuo uu a uu.\n Den Jiizas go dong a Kyaporniyom, wan toun iina Gyalalii, an staat fi tiich di piipl pan di Sabat. Di wie ou im tiich shak dem, kaaz im mesij shuo se im nuo we im a taak bout. Wan man wid wan diiman iina im, did de iina di Juu dem choch. Im baal out pan di tap a im vais. “Cho! Jiizas a Nazaret we yu waahn wid wi? A kom yu kom fi kil wi aaf? Mi nuo uu yu bi. Yu a di Uoli Wan we kom fram Gad!” “Kiba yu mout!” Jiizas se iina wan siiros vais. “Kom outa di man!” Di diiman fling dong di man fronta evribadi an kom out bot neva ort di man. Aal a di piipl dem shak an se tu dem wan aneda, “Bot a wa dis ya? Im av di rait an di powa fi aada diiman fi kom outa piipl an dem kom out!” An di nyuuz bout Jiizas pred aal bout di plies. Wen Jiizas lef di Juu dem choch an go a Saiman yaad, Saiman mada-in-laa did av ai fiiva, so dem aks Jiizas fi elp ar. So Jiizas tan op an tel di fiiva fi tap, an di fiiva brok. Shi get op siem taim an staat luk aafa dem. Wen di son did a go dong, di piipl dem we av sumadi we sik, kyari dem kom a Jiizas. Im put im an pan evri wan a dem an mek dem beta, no mata wa dem did sik wid. Diiman kom outa nof piipl an a shout, “Yu a Gad pikni!” Dem did nuo se im a di Krais, so Jiizas mek dem kyaahn se notn.\n Nou, az fi unu pikni, unu bilang tu di Laad, so unu fi du wa unu mada an faada tel unu fi du. Du it, kaaz a di rait sitn dat, an a dat Gad waahn unu fi du. It rait dong iina Gad wod se, “Rispek unu faada an unu mada.” (Da ruul ya, a di fos ruul fram Gad we av wan pramis tai tu it). “Ef unu du dat, evriting a-go aarait wid unu an Gad wi mek unu liv api pan di ort fi wan lang lang taim.” Yu si aal a unu we a faada, no man-anggl, an bada bada unu pikni dem an mek dem beks. Wa unu fi du a tek kier a dem an tiich dem fi liv di wie ou di Laad waahn dem fi liv. Unu si unu we a sliev, unu fi rispek unu maasta an du we dem waahn unu fi du. Unu fi sorv dem wid aal a unu aat, siem laik ou unu wuda du we Krais Jiizas waahn unu fi du. Unu fi du wa dem tel unu se unu fi du. Du it no onggl kaaz dem a wach unu an unu waahn dem fi tingk se unu a du gud. Bot du it kaaz unu a Krais Jiizas sliev, an unu nuo we Gad waahn unu fi du. Unu aat fi api wen unu a du unu wok, jos laik se unu a du it fi di Laad, no fi piipl. Memba se Gad gweehn pie evribadi fi we dem du, sliev ar no sliev. An aal a unu we av sliev, unu fi chriit unu sliev dem gud. Unu no fi chretn dem, kaa memba se unu an unu sliev av di siem maasta iina evn, an im no paashal wid nobadi. Dis a di laas sitn we mi a se: unu an di Laad kluos, so mek im powa mek unu chrang. Siem laik ou suoja put aan dem speshal kluoz fi elp protek demself, a siem so unu fi put aan unu aami kluoz dem we Gad gi unu. Da wie de, unu kyan fait di devl wen im kom gens unu wid im wikid chrik dem. Kaaz wi iina wan fait, bot a no naamal sumadi wi a fait gens. Nuo! Wi a fait gens som wikid spirit iina di skai we av di powa an di rait fi ruul iina da taim ya we daak laik nait. So unu fi put aan aal a unu aami kluoz dem we Gad gi unu fi protek unuself. Da wie de, enitaim di devl kom chrai fi wok im chrik pan unu, unu wi kyan tan op chrang gens im. Unu wi fait im til im no av no fait lef iina im. An wen unu don fait im, unu wi stil tan op chrang. Unu wi tan op chrang wen unu faasn di chuut roun unu laik wan belt roun unu wies, wen unu du di sitn dem we rait iina Gad yai dem kyan protek unu laik ou suoja aiyan ves protek dem ches. Unu wi tan op chrang wen unu put aan di Gud Nyuuz we gi piipl piis iina dem aat siem laik ou unu put aan unu suoja shuuz pan unu fut dem. An pan tap a aal a dat, mek wa unu biliiv protek unu siem laik ou suoja shiil out di faiya aro dem we dem enimi shuut aafa dem. An mek di fak se unu nuo se Gad siev unu, protek unu siem laik ou suoja elmit protek dem ed fram dem enimi. An uol aan tait pan di suod we di Uoli Spirit gi unu, dat a Gad wod. An evritaim unu a prie, mek di Uoli Spirit liid unu. An no mata wa, no tap aks Gad fi elp unu an aal a im piipl iina evriting. Nou dat unu nuo aal a dem sitn ya, wach out an kip unu yai dem waid uopm aal di taim.


2 Korintiyan 8 | Bible.is\n2 Korintiyan 8\n1Breda an Sista mi waahn fi tel unu ou Gad shuo di choch dem iina Masiduoniya lov iivn duo dem no dizorv it. 2Iivn duo aad taim tek dem an dem did puor so til, dem did eva api fi shier wa dem av wid ada piipl. Dem gi we nof nof sitn. 3Mi a tel unu, dem gi aal dem kuda gi an muor an nobadi did afi aks dem fi du it, dem du it kaaz dem waahn fi du it. 4Dem beg wi an beg wi fi tek wa dem av gi it tu Gad piipl dem we de iina Judiya kaaz dem did wel waahn fi elp. 5Dem gi muor dan wi kuda aks dem fi gi, muor dan wi did tingk dem kuda gi. Di fos ting dem du a fi gi dem laif tu Jiizas Krais an fala aal a di sitn dem we wi tiich. Dem du evriting jos laik ou Gad did waahn dem fi du it. 6So sins Taitos a di wan we did elp unu fi staat gyada op tingz fi gi we, wi a push im fi go bak go finish di gud wok we im did staat. 7Nou, unu a du beta dan nof ada piipl. Unu biliiv iina Gad chrang chrang, unu nuo ou fi taak an priich gud, unu waiz an unu neva gi op. Unu lov wi nof nof tu. So sins unu a du so gud, mi waahn unu fi mek shuor se unu du gud wen unu a gi tu. Mek shuor se jos laik ou unu get muor dan ada piipl, unu gi muor dan ada piipl.\n8A no wan ruul mi a gi unu, mi naa se unu afi du it. Wa mi a du a tes unu. Mi a shuo unu di gud we ada piipl du, fi si ef di lov we unu se unu av iina unu aat, ef it riili riil. 9Kaaz unu nuo ou wi Laad Jiizas Krais shuo wi lov iivn duo wi no dizorv it. Im did rich bot im gi op evriting an mek imself puor so dat unu we puor kuda get rich.\n10Nou mek mi tel unu wa mi tingk bout di sitn dem we unu a gyada op an a gi we: A unu it ago elp laik ou laas ier unu a did di fos wan dem fi gyada op wa unu kyan an gi tu ada piipl, an unu gi kaaz a dat unu did waahn fi du, nobadi neva afi aks unu fi du it. 11So nou, unu niid fi finish di wok we unu did staat laas ier. Gi aal we yu kyan gi, da wie de piipl wi si se unu wel waahn fi si di wok don siem laik ou unu di wel waahn it fi staat. 12Umoch yu av no mata, Gad no bizniz wid umoch yu av ar no av. Wa mata a umoch yu waahn fi gi outa we yu av.\n13Mi naa se unu fi gi so moch dat unu naa notn lef fi unuself. Mi naa chrai fi mek fi dem luod lait an fi unu uon evi, bot mi waahn evribadi fi av, mi no waahn som fi av, an som no av notn. 14Rait ya nou unu av muor dan unu niid an dem no av notn, so unu fi shier wa unu av wid dem. An den wen dem av muor dan dem niid an unu no av notn, dem wi shier wa dem av wid unu. Da wie de evribadi wi av wen dem niid it. 15Jos laik it rait dong iina Gad wod se, “Di wan dem we did gyada op nof, neva av tu moch an di wan dem we did gyada op likl, neva av tuu likl.”\n16Wi tangk Gad kaaz im mek Taitos lov an kier fi unu siem laik wi lov an kier fi unu. 17Wen wi did beg im fi go luk fi unu, im kwik taim se yes. Im lov unu so moch dat im did wel waahn fi du it — wi neva riili afi aks im fi du it. 18A no jos Taitos a kom, wi a sen wan a wi breda dem wid im. Da breda de, im priich Gad wod, an aal a di choch piipl dem rispek im kaaz a di gud wok we im a du. 19Dem no jos rispek im, bot di choch dem pik im fi go wid wi wen wi go a Judiya fi gi out aal a di sitn dem we dem kalek op an sen. Wi a kyari dem sitn ya go a Judiya, so dat Gad wi get di priez an fi shuo di piipl dem se wi wel waahn fi elp dem.\n20Wi a sen da breda de wid Taitos kaaz unu si di sitn dem wa unu sen, wi no waahn nobadi fi se wi naa anggl dem rait. 21Wi a du evriting fi mek shuor se wi diil wid dem rait, kaaz wi no jos waahn fi mek Gad api, bot wi waahn evribadi fi api wid di wok we wi a du.\n22Wi no jos sen Taitos an da breda de wan, wi sen wan neda wan a wi breda wid dem tu. Wi tes da breda ya an wi fain se im eva redi fi elp, an nou im waahn fi elp unu iivn muor dan bifuo kaaz im chos unu nof nof. 23Nou yu si Taitos, im a mi paadi, im wok wid mi fi elp unu. An di tuu breda dem, a di choch dem pik an sen dem, an di wok we dem du wi kaaz piipl fi priez Krais Jiizas. 24So shuo dem lov an chriit dem gud so dat aal a di choch dem wi si se aal a di sitn dem we wi se bout unu, a chuu.\nContinue to 2 Korintiyan 9 »


1 Korintiyan 15 | Bible.is\n1 Korintiyan 15\n1Nou mi breda an sista mi waahn fi elp unu memba di mesij bout Jiizas Krais we mi did priich tu unu. A da sed mesij de we unu a kip iina unu aat an we evriting we unu biliiv bies pan. 2A da mesij ya we wi siev unu ef unu uol an pan it chrang an kip it iina unu aat. Bot ef unu tap biliiv, di biliiv we unu yuus tu biliiv iina Krais a did fi notn.\n3Kaaz mi tel unu di muos impuotant paat a di mesij siem laik ou Gad tel mi. Mi tel unu se Jiizas Krais kom an ded fi wi an siev wi fram wi sin dem jos laik ou Gad wod did se im wuda du it 4Mi tel unu se dem beri im an wen chrii die paas im kom bak alaiv, jos laik ou Gad wod se im wuda kom bak. 5An wen im kom bak alaiv im go an mek Siifas si im an den im twelv falara dem si im. 6Afta dat uol a faiv onjrid a wi breda an sista dem si im wan taim tu. Som a dem breda an sista de ded bot muos a dem stil alaiv. 7Afta dem piipl de si im, im go shuo imself tu Jiemz an afta Jiemz im mek di uol a im apasl dem si im. 8Mi a di laas sumadi fi si im an im mek mi si im iivn duo mi komiin laik sumadi we baan di rang taim. 9Kaaz di res a apasl dem beta dan mi. Mi no gud inof fi dem iivn kaal mi wan apasl kaaz mi yuus tu mek Gad piipl sofa bad bad an mi aal did kil aaf som a dem. 10Bot a chuu Gad gud an kain tu mi mek mi kyan du wa mi a du nou, an aal we im du fi mi, a no fi notn. Mi wok aada dan aal a di ada apasl dem. Bot mi neva du it pan mi uon, Gad elp mi fi du it, kaaz im gud an kain tu mi. 11So it no mata ef a mi ar a dem did priich. Aal a wi priich di siem sitn an aal a unu biliiv di siem sitn.\n12Nou ef wi a priich se Krais Jiizas kom bak alaiv, ou som a unu kyan a se dat nobadi kyaahn kom bak alaiv? 13Bot ef nobadi kyaahn kom bak alaiv, den Krais Jiizas kudn kom bak alaiv niida. 14An ef Jiizas Krais neva kom bak alaiv, den wi a priich fi notn an wa unu biliiv no mek no sens an no wot notn niida. 15An ef a chuu se nobadi kyaahn kom bak alaiv afta dem ded den wi a tel lai pan Gad tu wen wi tel piipl se im mek Jiizas Krais kom bak alaiv. 16Kaaz ef nobadi kyaahn kom bak alaiv, den Gad neva mek Jiizas kom bak alaiv niida. 17Ef Krais Jiizas neva kom bak alaiv den wa unu biliiv naa no yuus, an unu neva get siev niida. Gad stil ago ponish unu fi unu sin. 18Wos di piipl dem we biliiv iina Jiizas Krais an we ded aredi, dem gaan fi gud — Gad a ponish dem fi dem sin. 19Ef a so it riili go an ef di onggl uop we wi av a Krais Jiizas, den muo dan enibadi els, a wi piipl shuda a sari fa.\n20Bot di chuut a dat Jiizas Krais did kom bak alaiv. An im mek wi nuo fi shuor se Gad ago mek ada piipl we ded an we biliiv iina im kom bak alaiv tu. 21Kaaz jos laik ou piipl ded kaaz a wa wan man did du a siem so piipl ago kom bak alaiv kaaz a wa wan neda man did du. 22Piipl afi ded sieka wa Adam did du, bot piipl we biliiv iina Gad ago kom bak alaiv kaaz a wa Jiizas Krais did du. 23Bot evribadi naa go kom bak alaiv siem taim, evribadi av dem uona taim. Gad mek Jiizas Krais kom bak alaiv fos, an wen Jiizas Krais kom bak agen, di piipl we biliiv iina im an we ded, dem ago kom bak alaiv tu. 24An di worl ago don wen Jiizas gi Faada Gad im kindom. Bot Jiizas naa go gi Gad di kindom til im tek kanchuol uova aal a di wikid spirit dem an tek we dem powa so dat dem kyaahn du notn agen. 25Kaaz Jiizas afi ruul uova di kindom, til im put di uol a im enimi dem anda im fut. 26An di laas enimi we im ago get rida a det. 27Kaaz iina Gad wod it se, “Im put evriting anda im fut — im ruul uova evriting.” Bot wen dem se “evriting,” dem naa taak bout Gad tu. A Gad mek Jiizas ruul uova evriting an put im enimi dem anda im fut. 28An wen Gad mek im Bwai Pikni ruul uova evriting, im ago ruul uova im Bwai Pikni, da wie de Gad wi ruul uova evriting.\n29Nou, wa bout di piipl dem we go get baptaiz fi di piipl dem we ded an neva get fi baptaiz bifuo dem ded? Ef nobadi kyaahn kom bak alaiv wa dem a get baptaiz fa? 30An ef wi kyaahn kom bak alaiv wen wi ded, mek wi a tiich Gad wod an a put wi laif iina dienja evridie? 31Mi breda an sista, evridie mi put miself iina dienja — mi kyan ded enitaim. Mi kyan se dem sopm ya jos laik ou mi kyan buos an se gud sitn bout unu kaaz unu biliiv iina Gad nof nof an unu an Jiizas kluos kluos. 32Ef nobadi kyaahn kom bak alaiv, wa gud it du mi ef mi fait wid di piipl dem rait ya-so iina Efisos, we a fait mi laik se dem a wail animal? Ef nobadi kyaahn kom bak alaiv, “Mek wi nyam an jringk, kaaz tumaro wi maita ded.” 33No mek dem fuul unu, “Ef yu kip fren wid wikid piipl, dem wi kaaz yu fi ton we fram we yu nuo rait, an mek yu du wikid sitn tu.” 34Unu fi wiek op, tek kanchuol a unuself an tap sin. Unu shuda shiem kaaz som a unu no nuo Gad at aal.\n35Bot som a unu ago aks, “Ou ded piipl ago kom bak alaiv? Wa kaina badi dem ago av?” 36Unu a fuul! Wen yu a plaant siid, it no afi ded an jrai out fos bifuo yu kyan plaant it. 37An wa yu plaant a no so it ago luk wen it gruo. Yu plaant suo-so siid, miebi wan wiit grien ar som ada kaina siid, bot wen it gruo it no luk siem wie. 38Bot Gad mek evriting luk di wie im waahn it fi luk. Im mek aal di difrant difrant siid dem luk an shiep difrant fram dem wan aneda. 39Kaaz evriting kyaahn luk an shiep siem wie — animal badi difrant fram man badi, bod badi difrant fram fish badi. 40Di sitn dem we de a evn av wan kaina badi an di sitn dem we de pan ort av wan neda kaina badi. Dem badi difrant bot di tuu a dem priti iina dem uon wie. 41Di son brait, di muun brait an iivn di staar dem brait, bot di chrii a dem no brait siem wie. Iivn wen yu luk pan di staar dem wan, aal a di staar dem no brait siem wie.\n42A so it ago go wen Gad mek im piipl we ded kom bak alaiv. Di badi wa wi av nou, it kyan ded. An wen wi ded an dem beri wi, it ago ratn. Bot wen Gad mek wi kom bak alaiv, di badi we wi ago get, naa go kyan ded — it naa go ratn. 43Wen yu badi ded an beri, it ogli bad bad an it wiik bot wen Gad mek it kom bak alaiv it ago wel priti an chrang chrang. 44Wen yu badi beri, it mek op a buon an blod, bot wen Gad mek it kom bak alaiv, it ago bi wan spirit. Siem laik ou yu av wan badi we mek op a buon an blod, a siem so yu av wan badi we a spirit. 45It aal rait dong iina Gad wod se, “Di fos man, Adam, Gad did afi mek im — Gad did afi gi im laif.” Bot di laas Adam, im ago bi wan spirit we kyan gi piipl laif. 46Di spirit badi neva kom fos, a di badi we mek out a flesh an blod kom fos. Afta da badi de, den di spirit badi kom. 47Di fos man, Gad tek dot mek fi im badi, bot di sekan man, fi im badi kom fram evn. 48Di piipl we liv pan ort, dem a laik di man we badi mek fram dot. An dem we liv iina evn, dem ago bi laik di man we kom fram evn. 49An jos laik ou wi did av wan badi laik di man we mek out a dot, a siem so wan die wi ago av wan badi laik di man we kom fram evn.\n50Mi breda an sista, dis a wa mi a chrai fi se tu unu, notn we mek op a buon an blod kyan tek paat iina Gad kindom. An sitn we ded kyaahn liv fi eva a di siem taim, a dat mek di badi we wi av nou a no di badi wi ago av wen Gad mek wi kom bak alaiv. 51Lisn an lisn gud kaaz mi ago tel unu sitn we nobadi no nuo bout — a no aal a wi ago ded bot Gad ago chienj di uol a wi. 52An wi ago chienj faas tu, bifuo yu kyan kwint yu yai it apm. Wen dem bluo di laas aan, Gad wi mek di ded piipl dem kom bak alaiv an di badi we im ago gi dem naa go kyan ded agen. An im ago chienj di uol a wi. 53Kaaz di badi dem we wi av nou wi ded an ratn an so wi afi chienj dem an get wan badi we kyaahn ded. Di sitn dem we kyan ded afi go chienj an ton iina sitn we kyaahn ded. 54An wen dat apm, a dem taim de di sitn dem we rait dong iina Gad wod ago apm tu. Mi a taak bout di paat we se, “Det luuz, it naa no powa uova wi.” 55“Ou yu fi se yu win iihn det? A wich paat yu powa de?” 56Sin a wa gi det di powa fi ort piipl an sin get fi it powa fram di laa. 57Bot tangk Gad kaaz a im sen wi Laad Jiizas Krais so dat wi kuda win an dat det kuda luuz.\n58Mi breda an sista tan op chrang an no mek notn mek yu tap biliiv. Mek shuor se unu eva a du di Laad wok sins unu nuo se aal we unu du fi Gad — unu naa du fi notn.\nContinue to 1 Korintiyan 16 »


Yu nuo wa Muoziz Laa se, ‘No kil, no sliip wid nobadi we yu no marid tu, no tiif, no tel lai pan piipl, no chrik piipl fi tek we wa dem av, rispek yu faada an mada an du wa dem se.’ ”\nYu nuo di Laa dem: ‘No sliip wid nobadi we yu no marid tu, no kil, no tiif, no tel lai pan piipl an yu fi rispek yu faada an mada.’”\n Nou wen di Farisii ier ou im shot op di Sadyusii dem, dem miit op tugeda. An wan a dem, wan Laa tiicha kom kom aks Jiizas wan kwestiyan fi tes im. Ier im no, “Tiicha, outa aal a di Laa dem, wich wan a di muos impuotant wan?” Jiizas ansa bak, “Lov di Laad we a fi yu Gad. Yu fi lov im wid aal a yu aat, aal a yu suol, an wid aal a yu main.’ Dis a di fos ruul we Gad gi Muoziz, an it a di muos impuotant wan. Di sekan wan tan laik it. It se, ‘Yu fi lov yu nieba siem laik ou yu lov yuself.’ Aal a Muoziz Laa dem, plos wa di prafit dem se go bak tu dem ya tuu Laa.”\nDi Laa dem: “No sliip wid nobadi we yu no marid tu, no kil, no tiif, no red yai aafa piipl tingz,” aal a dem de an di res a Laa dem, yu kuda put dem tugeda an mek wan Laa we se: “Lov yu nieba laik ou yu lov yuself.”\n Wan man kom tu Jiizas kom aks im se, “A wa kain-a gud sitn mi fi du so mi kyan liv fi eva?” So Jiizas se tu im se, “A wa mek yu kom a aks mi bout wa gud? A onggl wan sumadi de bout we gud yu no. Bot ef yu waahn fi liv fi eva kip di Laa dem we Gad did gi Muoziz. “Wich wan a dem?” im aks Jiizas. So Jiizas ansa bak, “‘No kil, no sliip wid nobadi we yu no marid tu, no tiif, no tel lai pan piipl, rispek yu faada an mada’ an ‘Lov yu nieba siem laik ou yu lov yuself.’”\n “Tiicha, outa aal a di Laa dem, wich wan a di muos impuotant wan?” Jiizas ansa bak, “Lov di Laad we a fi yu Gad. Yu fi lov im wid aal a yu aat, aal a yu suol, an wid aal a yu main.’ Dis a di fos ruul we Gad gi Muoziz, an it a di muos impuotant wan. Di sekan wan tan laik it. It se, ‘Yu fi lov yu nieba siem laik ou yu lov yuself.’ Aal a Muoziz Laa dem, plos wa di prafit dem se go bak tu dem ya tuu Laa.”\n “An wach out, kaa piipl a-go tek unu, an gi unu uova tu di liida dem fi di Juu dem choch, an dem a-go tek wip an biit unu a dem miitn ous. An kaaz unu a fi mi falara, dem a-go aal unu infronta di ruula an di king dem, da wie ya nou, unu kyan tel dem bout mi, an unu kyan tel di piipl dem we a no Juu tu. Bot wen dem uol aan pan unu an kyari unu go kuot, no bada fret bout wa unu a-go se ar ou unu a-go se it. Kaaz wen da taim de kom unu wi get di rait wod fi se. Wa unu se naa go bi fu’unu uona wod yu no, bot a di Uoli Spirit we unu Faada sen a-go put di wod dem iina unu mout. “Breda an sista a-go infaam pan dem uona breda an sista dem, an mek di piipl dem we a ruul kil dem. A siem so, wan faada a-go an uova im uona pikni. Pikni a-go ton gens dem faada an mada an mek di ruula dem kil dem. An evribadi a-go iet unu kaaz unu fala mi. Bot enibadi we uol aan tait an tan op chrang til di sofarieshan don, Gad a-go siev dem piipl de.\n No uo nobadi notn — pie piipl wa unu uo dem. Di onggl ting unu fi uo piipl a lov kaaz enibadi we lov dem nieba laik ou dem lov demself, dem a du evriting we di Laa se. Di Laa dem: “No sliip wid nobadi we yu no marid tu, no kil, no tiif, no red yai aafa piipl tingz,” aal a dem de an di res a Laa dem, yu kuda put dem tugeda an mek wan Laa we se: “Lov yu nieba laik ou yu lov yuself.” Ef yu lov sumadi yu naa go du notn bad tu dem. So den, wen yu lov piipl, yu riili a du aal we di Laa se. Dat a wa unu mos du kaaz unu nuo di taim wi a liv iina. Unu nuo se a taim nou fi wiek op an tap sliip, kaaz wi kluosa nou tu di die wen Gad a-go siev wi dan wen wi did fos staat biliiv iina Krais Jiizas. Wi taim pan da ort ya suun don, it komiin laik wen nait a don an die a lait. So mek wi tap du di wikid sitn dem we piipl du iina di daak an insted-a dat tek op di wepan dem wa wi yuuz fi fait iina di die taim. So mek wi liv ou wi nuo wi fi liv, mek wi liv laik piipl we iina di lait, no laik piipl we iina di daak. Wi no fi tek paat iina no wail seks paati an wi no fi jringk til wi jongk. Wi no fi a sliip roun sliip roun ar a tek paat iina no kain-a seks sin. Unu no fi lov fait an unu no fi red yai fi ada piipl tingz. Insted-a aal a dat, unu fi mek Jiizas Krais ruul uova unu an tap tingk bout di wikid sitn dem we unu badi waahn fi du an ou unu kyan get dem sitn de.\n Wan Laa tiicha kom an ier Jiizas an di Sadyusii dem a aagyu. Wen im si se Jiizas gi dem wan gud ansa, im aks Jiizas se, “Outa aal a di Laa dem we Gad se wi fi fala, wich wan a di muos impuotant wan?” Jiizas ansa im se, “Di muos impuotant Laa a dis: ‘Piipl a Izrel, lisn, di Laad we a fi wi Gad, im a wan. Yu fi lov di Laad we a yu Gad. Yu fi lov im wid aal a yu aat, yu fi lov im wid aal a yu suol, yu fi lov im wid aal a yu main, an yu fi lov im wid aal a yu chrent.’ Di sekan muos impuotant Laa a dis: ‘Yu fi lov yu nieba siem laik ou yu lov yuself.’ No ada Laa no muo impuotant laik dem tuu ya.” Di Laa tiicha se tu im se, “A chuu ting dat, tiicha. Yu rait fi se a onggl wan Gad de, an dat no ada gad no de bout, onggl im. An yu rait fi se di muos impuotant Laa a fi lov im wid aal yu aat, wid aal a yu main an wid aal a yu chrent, an yu fi lov yu nieba siem laik ou yu lov yuself. Yu rait fi se dem tuu laa de muo impuotant dan wen sumadi bon sakrifais gi Gad ar gi op aafrin.” Wen Jiizas si se di man gi wan ansa we mek sens, im se tu im se, “Yu no de faar fram Gad kindom.” Afta dat nobadi els neva iivn tingk fi aks im no muo kwestiyan.\n“Ef unu lov mi fi chuu, unu gweehn du aal a wa mi tel unu fi du.\n“Wich wan a dem?” im aks Jiizas. So Jiizas ansa bak, “‘No kil, no sliip wid nobadi we yu no marid tu, no tiif, no tel lai pan piipl,\nEf unu du wa mi tel unu fi du den unu naa go ton we fram di lov mi av fi unu, siem laka ou mi du wa mi Faada tel mi fi du an no ton we fram di lov we im av fi mi.\n“No bada tingk se mi kom ya fi mash op we di Laa tiich an we di prafit dem did tiich, an se dem sitn de naa no yuus agen. A no dat mi kom ya fa, az a matarafak, a kom mi kom ya fi mek di uol a dem kom chuu.\n “Dis ya a wa mi waahn unu fi du: lov unu wan aneda siem laka ou mi lov unu. Di bes wie sumadi kyan shuo se dem lov dem fren a fi gi op dem laif fi dem. Ef unu du wa mi tel unu fi du den mi an unu a fren. Mi naa kaal unu sorvant no muo, kaa sorvant no nuo dem maasta bizniz. Mi a kaal unu mi fren, kaa mi mek unu nuo bout evriting mi Faada tiich mi. “A no unu pik mi, a mi pik unu an put unu wan said fi bier nof fruut — di kain-a fruut we a-go laas fi eva. Wen dat apm, mi Faada gweehn gu’unu eniting unu aks im fa kaa unu a mi falara. A da sopm ya mi a tel unu fi du: lov unu wan aneda.